Sada će u ime Kluba zastupnika Centra i GLAS-a govoriti poštovana zastupnica Anka Mrak-Taritaš, izvolite.
Hvala lijepo poštovane kolegice i kolege. Na kraju ove godine i na kraju ovog zasjedanja Sabora neću govoriti o ženskim higijenskim potrepštinama iako i dalje mislim da bi pod hitno trebalo smanjiti PDV na uloške i tampone. Žao mi je da je Vlada odbila taj prijedlog, ali budno pratim i nestrpljivo čekam da vidim što će se po tom pitanju na kraju odlučiti. Danas govorim o jednoj drugoj temi koja je također, bila često u medijima, a i ovdje u Saboru. Radi se o obnovi nakon potresa i mogu slobodno reći da se radi o najvećoj sramoti ove Vlade, a konkurencija raznih sramota je prilično žestoka. Ali, ova sramota obnove odnosno neobnove je apsolutni pobjednik. Od zagrebačkog potresa prošlo je gotovo 21 mjesec, a od onog na Baniji, Banovini, prošlo je malo manje od godinu dana i u to vrijeme nije se dogodilo ama baš ništa. Ništa od onog čega bi ljudi čije kuće ili zgrade su oštećene imali ikakve koristi. Donesen je katastrofalno loš i neprovediv zakon pa se onda taj zakon tobože pokušao popraviti nekim izmjenama, ali on je i dalje katastrofalno loš i neprovediv. Osnovan je fond koji ne služi ničemu, fond koji je dobio ravnatelja, onda je ravnatelj postao HDZ-ov kandidat za gradonačelnika jer je valjda obavio tako sjajan posao, ali on je odbio tu čast, a nedavno je dao i ostavku pa fond sada ima ravnateljicu. Vidjet ćemo hoće li ona nastaviti praksu svog prethodnika da javno bilježi vlastite neuspjehe, da bude kroničar onog što nije napravila i da se eto, usput, neprekidno svađa s nadležnim ministrom. A kad smo već kod ministra Horvata, o njemu možda bolje uopće ne trošiti riječi s obzirom na to kakovo znanje i kakvu sposobnost je pokazao u obnovu, a pokazao je nikakvo znanje i nikakvu sposobnost, ali zato je prvak u bahatosti i bezobrazluku. Prošlo je godinu dana od kad nam je EU iz Fonda solidarnosti uplatila više od 5 milijardi kuna za obnovu javnih zgrada. Taj novac ima rok trajanja. Treba ga potrošiti do sredine iduće godine, a nije se ni počelo i o tome govorim već godinu dana. i o tome govorim već godinu dana, ništa se za ozbiljno nije počelo raditi niti s tim novcem i na kraju će oni koji su nam novac uplatili reći da očito nismo u stanju potrošiti novac pa da ga vratimo, a koja će to tek biti sramota o tome uopće ne želim niti razmišljati. Ne samo da se taj novac nije potrošio nego mi sada godinu dana otkad nam je uplaćen saznajemo da je napravljen potpuno pogrešan plan raspodjele tog novca isto kao i sa zakonom. Trebalo im je Horvatu, vladi, HDZ-u godinu dana da uopće shvate da im čak ni plan ne štima, a početak bilo kakvog posla još nije na vidiku. Pred nekoliko dana vidjeli smo i neke računalne slike kako bi trebale izgledati tipske kuće i zgrade na Baniji/Banovini, ali vrlo brzo nakon tih sličica stigla je i vijest da su proizvođači koji bi te kuće trebali izrađivati ostali u šoku kad su vidjeli knjigu standarda koji su im dostavili iz Središnjeg državnog ureda za obnovu i stambeno zbrinjavanje. Proizvođači tvrde da ta knjiga standarda sadrži ne samo zastarjele informacije nego i takve koje nisu u skladu s propisima o gradnji u područjima gdje prijete potresi, a reakcija iz Središnjeg državnog ureda je bilo da se samo radi o okvirnom dokumentu. Sve tamo je okvirno i neozbiljno i u tome je i glavni problem, ali dobro zaista sam možda prestroga. Nije da se ništa ne radi, eto neki dan raspisan je natječaj za piar usluge za promociju projekta obnove, 2 milijuna 160 tisuća kuna bez PDV-a, za tih, dakle ukupno 2 milijuna 700 tisuća kuna dobit ćemo 500 kemijskih i isto tolko blokova, 250 platnenih vrećica, po 200 USB stikova i kišobrana, te 100 kabanica. Apsolutno se uvijek zalažem da se nabavljaju platnene vrećice jer su one ekološki puno bolje od plastičnih, ali čini mi se da bi ovdje ipak trebalo napraviti iznimku pa naručiti plastične, tako da zajedno sa kabanicama i kišobranima mogu poslužiti ljudima koji drugu godinu žive u kontejnerima koji prokišnjavaju.
Slijedeći Klub zastupnika bit će onaj Socijaldemokrata, a govorit će poštovani zastupnik Davor Bernardić, izvolite.
Potpredsjedniče HS, na početku današnjeg i jutrošnjeg izlaganja želimo upozoriti na dva važna zakona koja su na glasanju u HS. Prvi je Zakon o zaštiti pučanstva od zaraznih bolesti kojim je vlada, zapravo tzv. stožer praktički priznao da je potvrde uveo bez suglasnosti HS tzv. covid potvrde. Zato sam ja još osobno početkom 2020.g. predložio da zbog pandemije sabor aktivira čl. 17. hrvatskog ustava kako se niti jedna odluka ovdje ne bi donijela, a bez da je u skladu sa hrvatskim ustavom. Naravno da to tadašnji predsjednik vlade koji se odlučio sakriti iza stožera po principu ako bude dobro ja sam zaslužan, ako bude loše oni su krivi, odlučio je to ignorirati i od tada je praktički kompletno djelovanje tzv. stožera političko i usmjereno isključivo u smjeru propagande, pogotovo propagande pred parlamentarne izbore. Bilanca rada tog stožera je više nego jasna, ali nažalost za mnoge hrvatske obitelji više nego tragična, 11 tisuća mrtvih, Hrvatska je najgora u Europi, jedna od najgorih po broju umrlih na 100 tisuća stanovnika, svaki dan umire jedan autobus ljudi, bolnički odjeli su puni i ljudi koji bi vjerojatno u Njemačkoj, Poljskoj ili Švedskoj preživjeli ne preživljavaju zbog prevelike popunjenosti zdravstvenog sustava. Dakle, ovaj zakon je još jedna potvrda i pokušaj da se popeglaju greške u koracima koje je napravio tzv. stožer i ide za time da legalizira zapravo nelegalno uvedene covid potvrde. A djelovanje stožera je od početka na rubu zakona jer odakle nekakvom paratijelu zapravo mogućnost da odlučuje i o slobodi, ali i o zdravlju građana bez da je igdje konzultiran hrvatski ustav koji to nepovredivo pravo štiti. Dakle mi u Klubu Socijaldemokrata smatramo da se ako se zakon donosi već, ako se ljudima nameće prisila, da onda kriteriji budu jednaki za sve po uzoru na europske zemlje koje su to napravile i koje se najbolje bore s pandemijom. Dakle, tražimo amandmanom da se omogući besplatno testiranje za sve građane, građani ne smiju biti diskriminirani niti po jednom pitanju, ne može jedan kriterij vrijediti za crkve, a drugi kriterij vrijediti za pošte. Drugi važan zakon koji je danas na dnevnom redu je zakon koji predstavlja značajan korak unazad kad je u pitanju borba protiv sukoba interesa, a samim time i borba protiv korupcije. Ako bi netko u ovoj zemlji trebao biti diskriminiran onda su to oni koji su ogrezli u korupciju. Ovim zakonom njima se pogoduje. Zašto? Zato jer se ignorirala preporuka i svjetskog OECD-a, a i europskog GRECO-a kad su važne stvari u zakonu u pitanju. Dakle, ignorirala se preporuka GRECO-a iz 5. evaluacijskog kruga da se propišu kazne za nepoštene političare. To u ovom zakonu nije napravljeno. Drugo, usko je definiran pojam povezanih osoba, dakle zakon je preuzak u tom dijelu i nije uključio u obzir privatne veze i financijske interese koji mogu negativno utjecati na dužnosnika. I treća, ono što je najvažnija i najtragičnija stvar je da zapravo se kroz rad povjerenstva povjerenstvo nema tražiti pravo dokumentaciju od povezanih privatnih trgovačkih društava, dakle povezanih s dužnosnikom ili članovima njihove obitelji što de facto ovom povjerenstvu veže ruke i onemogućava normalan rad, a nemaju nikakve druge alate na raspolaganju. Dakle, iz ovog prijedloga zakona jasno se vidi da vlada zapravo želi razvlastiti Povjerenstvo za odlučivanje o sukobu interesa i učiniti ga potpuno nemoćnim u borbi protiv korupcije. Na ovaj način šalje se i jasna poruka da borba protiv korupcije nije prioritet ove vlade, što je potvrdu dobilo i na izglasavanju proračuna za 2022. kada je za borbu protiv korupcije osigurano tek bijednih i mizernih 16 tisuća kuna. Ponavljam, ova oba zakona donose se danas bez toga da je prihvaćen iti jedan oporbeni amandman što pokazuje da sabor služi isključivo da digne ruke za vladajuće i da je postao zapravo potpuno nebitna institucija koja nema nikakvu stvarnu snagu.
Sada će u ime Kluba zastupnika HDZ-a govoriti poštovana zastupnica Zdravka Bušić. Izvolite.
Danas bih se osvrnula na situaciju u susjednoj BiH koja se trenutačno nalazi u jednoj od najdelikatnijih političkih kriza od potpisivanja Dejtonskog sporazuma koji je potpisan evo jučer je bilo točno 26 godina u Parizu. Godišnje izvješće Europske komisije o BiH iz listopada ove godine, znači samo mjesec dana prije, ukazuje na izraženu nefunkcionalnost, slabe institucije, visoki stupanj ispolitiziranosti, korupcije i iseljavanje dakle općenito govoreći stanje stagnacije, nikakav ili vrlo mali napredak. Dodatno situaciju kao što smo svi već upoznati opterećuju ove izrađene, odrađeni politički akteri koji šalju u zadnje vrijeme svoje poruke. S ciljem pomoći u prevladavanju ove krize u dijalog su se aktivno uključili uključila se međunarodna zajednica, u prvom redu EU komisija, SAD, a u službenom posjetu u ponedjeljak je išlo izaslanstvo hrvatske .../nerazumljivo/... države Hrvatske na čelu s predsjednikom Vlade g. Plenkovićem koji je se u Sarajevu sastao s predsjednikom Vijeća ministara i .../nerazumljivo/... i naravno ministara ostalih u i znači kolegiju Doma naroda, svi .../nerazumljivo/... vjerskim čelnicima vjerskih zajednica i Hrvatskim narodnim vijećem u Mostaru. Kao sudionik posjeta mogu potvrditi da je posjet doista bio motiviran ovom teškom krizom o kom sam već rekla, ove naše susjedne države, ali je bio također, s velikim naglaskom na položaj hrvatskoga naroda kao konstitutivnog u BiH. BiH je prošla kroz izuzetno zahtjevno razdoblje rata u 90-im godinama prošloga stoljeća, ali i kroz jako velike poslijeratne gospodarske izazove. Trenutačna kriza je, ja bih rekla, najizazovnija do sada i upravo iz navedenog razloga, premijer Plenković želi je dati svoju snažnu potporu BiH, snažnu potporu Hrvatske kao zemlje partnera, zemlje prijatelja, susjeda i naravno, dati potporu BiH u njenom daljnjem pristupanju EU, da barem postane konačno kandidat. Predsjednik Vlade istaknuo je da su veze između Hrvatske i BiH doista neraskidive, dvije su države upućene jedna na drugu, mi imamo dugačku granicu, preko 1000 km, trgovinski .../nerazumljivo/... oni su, mi smo, međusobno veliki trgovinski, razmjenjujemo velike trgovinske razmjene imamo, partneri smo, iskazao je želju za jačanjem gospodarske suradnje, trgovinske razmjene daljnje, rješavanju infrastrukturnih pitanja, kvalitetno povezivanja ove dvije države te jačanje suradnje u području energetike. U tom smislu u hrvatskom izaslanstvu uz premijera Plenkovića bili su i ministri iz nadležnih ministarstava, znači gospodarstvo, promet, energetika, čime bi Hrvatska htjela dati još snažniju potporu mira, ali i odlučnost da je Hrvatskoj doista stalo i da je zabrinuta i da želi pomoći u ovim teškim danima BiH. Pogotovo, naglasili smo, što se tiče, već sam o tome nešto rekla, kako i na koji način bi BiH mogla dalje ići na svom putu prema EU. Predsjednik je također naglasio da Hrvatska cijeni pomoć međunarodne zajednice i to smo naglasili, SAD, EU komisije u pronalaženju rješenja jer doista bez njihove pomoći ćemo teško doći u ovakvoj situaciji do ičega. Također je iznio uvjerenja da bi reforma, a tu smo stvarno jako dali taj naglasak, reforma izbornog zakona bi doprinijela zapravo političkoj, rješavanju političke ove krize i dodatno, i donijela bi neku stabilnost jačanju povjerenja između naroda, konstitutivna naroda u BiH i kako bi se izbori ove sljedeće godine u lipnju 2022. proveli uredno. Inače, bez ovog izbornog zakona ne bismo, bez promjene izbornog zakona doista ne možemo doći do jedne pravične situacije u BiH.
Hvala. Sada će u ime Kluba zastupnika MOST-a govoriti poštovani zastupnik Marin Miletić. Izvolite.
Poštovani potpredsjedniče Hrvatskog sabora gospodine Reiner, poštovane kolegice i kolege, hrvatski narode prvo htio bih pozdraviti naše građane koji su na Trgu sv. Marka i koji se danas bore za svoju djecu, za ne samo svoju djecu nego za našu djecu i za našu budućnosti. Onda bih htio pozdraviti ovdje kolege koji su stali u obrani slobode i temeljnih građanskih prava kolege iz Domovinskog pokreta, kolege suvereniste, pozdravljam ovdje i one Karolinu Vidović Krišto, pozdravljam i one koji nisu ovdje s nama, ali su s nama u ovoj priči Mislava Kolakušića, pozdravljam i hrvatskog predsjednika Zorana Milanovića, pozdravljam i Daria Zurovca i sve one političare koji u ovom vremenu oluje u kojoj mi živimo su svjesni da treba govoriti istinu, živjeti istinu i stati u obranu slobode i temeljnih građanskih prava. Neka mi ne zamjeri moja učiteljica 6. razred osnovne škole dao sam joj spomenar, volio sam je jako, rekao sam učiteljice možete mi nešto napisati onda je ona nacrtala mi jednog čovjeka uz rijeku, napisala je Marin i onda je napisala ovako, život je brza planinska rijeka, trudi se da ideš usporedno s njim jer ako malo zaostaneš valovi će te njeni prekriti. O koje li obmane, o koje li neistine, najčišće je na izvoru i moraš ići kontra struje, moraš plivat usprkos i unatoč svima za one svoje ideale i za ona svoja uvjerenja do izvora pa ako te trebaju prekriti valovi, prekriti valovi, ali do izvora, ne osvrtati se na one s lijeva i s desna, do izvora. Dakle, današnjim zakonom koji ovdje će se donijeti u Hrvatskom saboru zato jer vladajuća većina ima 76 ruku, ne radi se samo o lex Bulju i kažnjavanju neposlušnih. Radi se o tome da se uvode Covid potvrde tamo gdje je potrebno, znate što znači, svugdje, mogućnost uvođenja Covid potvrda svugdje. Ona se čude zašto im ne vjerujemo, pa zato jer cijelo vrijeme donosite i imate dvostruke kriterije, zato jer s jedne, ministar Božinović je rekao neće se uvesti Covid potvrde, mjesec dana je prošlo uvele su se Covid potvrde. Ono što je dopušteno njima gore nije dopušteno narodu. Sjetimo se dobro situacija kada je netko od naroda nažalost preminuo na te sprovode je moglo doći 5-10 ljudi, kada netko drugi otišao s ovog svijeta na te sprovode dolazilo je po 1000, po 2000 ljudi, narod ne želi dvostruke kriterije i to je ono što mi ovdje danas imamo u Hrvatskoj. Mi ne želimo dvostruke kriterije, mi ne želimo da se u crkve i ja sam katolik, da se može ulaziti bez Covid potvrde, u shopping centre, u velike trgovačke centre po nekoliko tisuća ljudi, u kockarnice, u kladionice, a onda s druge strane ljudi ne mogu ući u poštu, ljudi ne mogu otiću u FINU platiti račun. Imamo dakle zdravstvene djelatnike koji su cijepljeni evidentno dokazano da prenose virus. Covid potvrda je dozvola za prenošenje virusa. I onda kada se ljudi zaraze tamo gdje se ne smiju zaraziti gdje bi o njima trebali skrbiti brinuti najugroženije skupine onda se svi čude kako, šta se događa itd., a ne žele da se testiraju i ljudi koji su cijepljeni. Zašto? Pa zato jer bi onda vidjeli što se događa u kojoj obmani živimo. Ova situacija danas u kojoj mi jesmo 4 dana hrvatski narode, 4 dana još traje prikupljanje potpisa za referendum. Svaki vaš potpis je važan. Svaki vaš potpis je poruka pogubljenom Plenkovićevom stožeru. Svaki vaš potpis je važan jer je vaš pokazatelj kako se vi odnosite prema ovome. Je li vam svejedno, pa da vam nastave skakat po glavi. Je li vam svejedno, pa da diraju i našu djecu barem našu, koju mi ne dopuštamo da nam diraju. Je li vam svejedno, onda nemojte izaći na trgove, onda nemojte potpisati za referendum, a vlast koja je u pravdi i istini, pa ona se ne boji naroda, vlast koja je u istini, pa ona se ne boji naroda. Neka narod kaže što želi. I zato mi želimo da se nitko ne skriva pet članova u stožeru, parapolitičkom tijelu, ovdje neka se odlučuje dvotrećinskom većinom. Dignite ruke kolege zastupnici neka se zna kako razmišljate, neka se donose zakoni kad vas ljudi prepoznaju na ulici da vam kažu svaka čast ili da vas pitaju kako vas nije sram. Uvjeren sam da će doći vrijeme vrlo brzo kada će se sve pitati gdje si bio 2021., nemoj da te tada bude sram samog sebe.
Sljedeći će govoriti u ime Kluba zastupnika Domovinskog pokreta poštovani zastupnik Stephen Nikola Bartulica. Izvolite.
Zahvaljujem g. potpredsjedniče sabora. Poštovane kolegice i kolege. Danas je zaista važan dan morat ćemo donijeti uskoro odluku o tzv. covid potvrdama. Nije slučajno da se okupilo veliki broj naših ljudi na Trgu sv. Marka, koristim i priliku da ih pozdravim. Imaju pravo biti zabrinuti. Dakle, više puta i na drugim temama sam istaknuo jednu trajnu istinu, a to je da u raznim situacijama iskustvo pokazuje da države odnosno vlast svojim odlukama izaziva veću štetu nego korist. To je uvijek u ime nekog plemenitog cilja, uvijek se radi o nečemu što bi trebalo svima biti u interesu, dakle u ime socijalne pravde, pravednosti završili smo u pakao komunizma kao jedan primjer koji je hrvatski narod sam nažalost morao doživjeti. Međutim, danas u ime zdravlja puno toga se događa oko nas, a vladajući ne žele po meni do kraja biti iskreni. Dakle, sad čujemo da se razmišlja i covid potvrde za djecu, to je jedna novost cijelo vrijeme slušamo da neće se ove mjere odnositi na djecu i sl., međutim sad vidimo da baš nije tako. Što se tiče cijepljenja, ponovit ću neke stvari koje možda šira javnost ne zna. U jednoj opširnoj analizi preko 30 milijuna ljudi koji su imali potvrđen virus, dakle bili su zaraženi preko 40% njih je prošlo bez simptoma, dakle bili su zaraženi bez simptoma. To je bilo i prije masovnog cijepljenja i prije pojave tzv. omikrona, dakle sada će biti ta brojka vrlo vjerojatno i još veća. Zašto to govorim? Jer s ovim tzv. mjerama gotovo je nemoguće suzbiti nešto što se širi na ovaj način i bez obzira što smo slušali do danas kako je pobijeđena korona, mislim da stvarnost je daleko od toga. Dakle, što smo saznali u ovoj pandemiji? Prvo kad su u pitanju ljudska prava i teške diskriminacije ljudi ljevičarske udruge koje se profesionalno time bave jednostavno su nestale, zatajile su, nemaju stav, uplašili su se možda tih ljudi, ali svakako su izgubili svaki kredibilitet, dakle od sada nitko neće moć zaista shvatiti ozbiljno njihove vapaje na tim temama ljudskih prava, to je prošlo svršeno vrijeme. Drugo, sukob interesa, drago mi je da je ministar Beroš nedavno se složio s mojom tezom da bi svi znanstvenici i tzv. stručnjaci koji u javnom prostoru o ovoj temi govore trebali objaviti u kakvim odnosima su, pogotovo ako postoji financijske odnose sa farma industrijom, mislim da je ta praksa jako bitna, ona postoji i u drugim zemljama. To je stvar više kulture u medijskom prostoru, ali mislim da je u Hrvatskoj se to mora početi mijenjati. I na kraju, mora se još jednom ponoviti i istaknuti da neviđena cenzura se provodi na društvenim mrežama. Dakle, postavljam pitanje tko će nadzirati, how will check the fact checkers, tko će njih nadzirati, tu na neki način internetsku policiju koja svojom voljom može brisati sadržaj, blokirati, smanjiti doseg i sl. To se događa masovno u zemljama poput Kine, ne želimo da to postane jedna praksa koja će biti nesporna u Hrvatskoj. Domovinski pokret će preuzeti inicijativu iza ove božićne pauze da se nešto na tom planu promijeni pa vjerojatno i zakonskim prijedlogom. Na kraju koristit ću ovu priliku iako je Božić još za 10 dana, bez obzira što neki činovnici Europske komisije drugačije na to gledaju, znamo da dolazi veliki blagdan rođenja Isusa Krista, Spasitelja svijeta, ja ću naglas to govoriti, dakle svim ljudima u Hrvatskoj dobre volje čestitam ovim putem Božić, želim vam blagoslovljen Božić i radost, Spasitelj na dolazi. Hvala.
Hvala lijepa. Dobro jutro poštovane kolegice i kolege. Mi bismo započeli, kao što je i najavljeno sa iznošenjem stajališta u ime klubova zastupnika i nezavisnih zastupnika pa će prva govoriti u ime Kluba zastupnika SDP-a poštovana zastupnica Sanja Radolović, izvolite.
Prije svega, dobro jutro i zahvaljujem na danoj riječi, poštovani potpredsjedniče HS-a, poštovane kolegice i kolege zastupnici. Danas ću govoriti o izmjenama Zakona o predškolskom odgoju i obrazovanju koje smo imali u saborskoj raspravi prošli petak, a sama udruga Sidro, odgojitelji u zaštiti prava djeteta u dječjem vrtiću, pritom je na sam prijedlog zakona u javnom savjetovanju podnijela cijeli niz prijedloga i komentara i pred Saborom na Trgu sv. Marka u ponedjeljak su održali određeni performans u smislu dakle kako ni smatraju bi trebalo izgledati podizanje kvalitete pohađanja djece u predškolskim ustanovama. Ono što treba reći je da smo mi zapravo na jedan izuzetno velik obim samih izmjena zakona, kao zastupnici imali svega 10 minuta za govoriti u ime kluba ili svega 5 minuta kao pojedini zastupnici, što zaista smatram nedovoljno s obzirom na 300-tinjak prijedloga i komentara koji su pristigli u samom javnom savjetovanju. Ono što treba reći jest također, da se predlagatelj pohvalio time što je navodno usvojio 90 komentara koji su pristigli na samo javno savjetovanje, međutim, treba reći zapravo da su to sve komentari koji su usvojeno deklarativne prirode, nisu nikakve suštinske izmjene prihvaćene i ono s čime se uvijek predlagatelj hvali, kad prihvaća nekakve komentare je da nisu zapravo potrebne bile nikakve financijske intervencije koje su bile predložene na sam prijedlog zakona, što zaista mislim da nije moguće, ako se nešto suštinski želi promijeniti. Ono što bi ja htjela reći, a što su predložili iz same udruge Sidro, dakle odgojitelja u zaštita prava djeteta u dječjem vrtiću, a što nije prihvaćeno, to je svakako ono na što već godinama upozoravamo, a to je određivanje jedinstvene ekonomske cijene vrtića na nacionalnoj razini budući da negdje ta ekonomska cijela vrtića iznosi 1000 kuna, negdje iznosi 3000 kuna i bilo bi potrebno da država odredi jedinstvenu ekonomsku cijenu vrtića na nacionalnoj razini. Zabrinjavajuće je svakako što djeca u Hrvatskoj u jako malom postotku pohađaju uopće vrtić i predškolske ustanove, a sami smo si zacrtali i u nacionalnoj razvojnoj strategiji da ćemo, da će postotak obuhvata djece koja budu pohađala vrtiće do 2030. g. narasti na 96%, sada smo na nekakvih 50% i naravno, kako to i priliči uvijek u Lijepoj našoj, postoje zaista velike razlike. Tako, pritom, u Istarskoj županiji iz koje ja dolazim, zaista imamo veliki postotak djece koji je uključen u predškolski odgoj i obrazovanje, dok, primjerice u Brodsko-posavskoj županiji to je svega 18% djece. To je jedan zaista zabrinjavajuć podatak i zapravo zabrinjava i sama činjenica da djeca ovisno o stupnju urbanizacije mjesta iz kojeg dolaze, dakle da li je to rijetko ili gusto naseljeno područje, nemaju jednake šanse za pohađanje predškolskog, ranog predškolskog odgoja i obrazovanja. Izuzet određivanja jedinstvene ekonomske cijene na, vrtića na nacionalnoj razini, oni tu također, traže da se propiše obveza opremanja vrtića opremom u skladu sa standardima ISO 9001 kvalitete budući da svi znamo da danas se vrtići često opremaju namještajem koje dolazi iz donacija, što je pohvalno, međutim, taj namještaj i oprema bude i manje kvalitete i tu bi također, država trebala propisati kakav bi to trebao biti standard. Predlagatelj se također, tu pohvalio da nije bilo potrebno zadirati u nikakve financijske intervencije, vi i sami znate da su plaće na teret državnog proračuna osigurane za osnovne i srednje škole, tako je situacija sa visokoškolskim obrazovanjem, međutim, što se tiče samih vrtića, to je na leđima lokalnih osnivača, jedinicama lokalne i regionalne i pritom ne mislim da bi trebalo osigurat plaće iz državnog proračuna i ujednačiti ih na način da budu zakinuti oni koji sada, primjerice, iz Istarske županije imaju 7 tisuća kuna neto plaću kao odgajatelji, a u Brodsko-posavskoj imaju 3800 kuna. Mislim da bi se trebali rukovoditi dobrim primjerima i ako nemamo novaca za djecu, za što onda imamo dakle? Za sredstva za obranu? Za vojne avione? Mislim da bi tu stvarno si trebali posložiti prioritete i stalno se vladajući hvale da žele slušati struku, međutim, samim ovim neusvajanjem više od nekakvih 90 komentara koji su dobili od udruge Sidro u kojoj je sudjelovalo 60-ak stručnjaka, pokazali su zapravo da im nije stalo da se naša djeca jednako uključe u predškolski odgoj i obrazovanje i da pritom imaju jednake šanse jer sva istraživanja su pokazala da ako djeca ne idu i ne uključe se u predškolu i u rani predškolski odgoj i obrazovanje, da zapravo nemaju niti jednake šanse kasnije, prilikom stvaranja svoje karijere. Također, predstoji nam i drugo čitanje samog zakona, Klub SDP-a će zasigurno podnijeti niz amandmana na sam prijedlog zakona i ovaj put se nadam da će biti više sluha nego prilikom samog javnog [[Upadica: Hvala.]] savjetovanja.
Hvala lijepo. Sljedeći će u ime Kluba zastupnika zeleno-lijevog bloka govoriti poštovana Urša Raukar Gamulin. Izvolite.
Samo bih primijetila na početku da je g. Hrebak bio prvo na prvom mjestu za slobodne govore, pa onda na trećem mjestu. Objašnjenje je da je danas zadnji dan sabora, da su prosvjedi i da mu se izašlo u susret, pa evo molimo da i nama u opoziciji izađete u susret. Hvala lijepa. Dakle, ovako Vlada RH na svojoj 83. sjednici 4.11. donijela je odluku o stvaranju prethodno potrebnih uvjeta za provođenje postupka likvidacije društva Brodarski institut u Zagrebu. Tom odlukom predviđeno je izdvajanje 60 milijuna kuna za podmirenje dugova i isplate otpremnina radnicima. U obrazloženju te odluke govori se o vrijednom zemljištu 120.000 kvadrata na atraktivnom mjestu u Novom Zagrebu, no nigdje se ne spominje najvrjedniji laboratorijski resurs, ne samo u Hrvatskoj, nego u čitavoj regiji. Na tu vijest zeleno-lijevi blok ubrzo je organizirao okrugli stol ovdje u Saboru s imanentnim stručnjacima sa strojarskog fakulteta, FER-a, Instituta Ruđer Bošković, Akademije tehničke znanosti, Inovacijskog centra Nikola Tesla, Regionalne agencije Sjeverozapadne Hrvatske i samog Brodarskog instituta. Svi su jednoglasno konstatira ogromnu vrijednost Brodarskog instituta za hrvatsku znanost i gospodarstvo i jasno poslali poruku da bi likvidacija i gašenje Brodarskog instituta bila nepopravljiva šteta za Hrvatsku. U izuzetno zanimljivom i konstruktivnim izlaganjima i razgovoru, jasno se pokazalo da znanstvena zajednica ima i ideje i konkretne prijedloge za rješavanje nagomilanih problema Brodarskoga. Na okruglom stolu bio je i g. Leon Žulj iz Ministarstva prostornog uređenja, graditeljstva i državne imovine u ime ministra Horvata koji je pokazao značajan interes da se oformi radna grupa koja će iznjedriti plan oporavka i transformacije Brodarskog instituta u nacionalni tehnički institut. Krenuli su neki sastanci, koliko smo informirani u i ministarstvu i kod predsjednika republike, znanstvena zajednica ima i konkretne prijedloge i želju i energiju da se učini sve za spas Brodarskog, da se ne dozvoli da se ponovi sudbina Imunološkog zavoda. Izgledalo je u jednom trenutku čak i blago optimistično da će Vlada krenuti tim putem, no prošli četvrtak, 9.12., bez ikakve najave u Brodarski je stigao likvidator, poslan od CERP-a, Centra za restrukturiranje i prodaju, mada je riješeno tek 15% dugova, za koje je Vlada osigurala sredstva. Protivno odluci Vlade RH jer je prvo trebala isplatiti dugove, usred dana obavijestio je radnike da je otvoren postupak likvidacije, šturo i bez ikakvih konkretnih naznaka ima li neki konkretni plan za opstanak Brodarskog. Radnici su obaviješteni da neće za sada dobiti otkaze, nedobivanje otkaza znači da radnici neće dobiti otpremnine, no, po riječima radnika otvara malu, malu, malu, sasvim malu šansu za restrukturiranje. No, ništa se konkretno ne zna. Jasno je da Institut u likvidaciji neće imati nove narudžbe za poslove, od postojećih najmova nije moguće plaćati komunalije, nije predviđen novac za hladni pogon, postojeći klijenti će otići i ubrzo će Brodarski institut ponovno biti u blokadi. U ovakvoj agoniji nerealno je očekivati da će radnici čekati, odlazit će i oni jer nije izložen nikakav plan restrukturiranja koje bi sada bilo i otežano s postupkom likvidacije, ukoliko se uopće o tome i razmišlja. Ili se ipak razmišlja o 120 tisuća kvadrata atraktivnog zemljišta kojoj ovoj Vladi, izgleda puno puno važnije, nego laboratorijski resursi najveći u Hrvatskoj i važnost Brodarskog instituta o kojem govori cijela znanstvena zajednica. Na Vladu su stigli apeli četiriju tehničkih fakulteta, kao i apel organizacijskog odbora seminara Leopold Sorta koji okuplja 20-ak stručnjaka iz polja gospodarstva i akademske zajednice iz cijele RH. No, ništa. Vlada RH i premijer Plenković ostali su gluhi za apele i sve inicijative cjelokupne znanstvene zajednice, kao naravno i radnika Brodarskog instituta. Ukoliko se doslovce u nekoliko dana premijer Plenković ne udostoji svrnuti pogled na Brodarski, propast je neminovna i to će biti konačni dokaz da je ovoj Vladi, kao uostalom i svima do sada od opstanka Brodarskog instituta, jedinstvene znanstvene infrastrukture i mogućeg poleta hrvatske znanosti s novim tehničkim institutom, [[Upadica: Hvala.]] puno važniji nekretninski biznis sa 120 tisuća kvadrata [[Upadica: Hvala.]] atraktivnog zemljišta [[Upadica: Hvala lijepa.]] za nekog pajdu.
Hvala. Sada će u ime Kluba zastupnika HSS-a i Radničke fronte govoriti poštovana zastupnica Katarina Peović, izvolite.
Dobar dan svima. Jučer sam govorila o eksploatiranim radnicama i radnicima u Sparu, danas ću govoriti o radnicima koji doživljavaju još veću eksploataciju, to su tzv. agencijski radnici. Takvih im evo, posvuda, to je neoliberalna izmišljotina kojom se radnici prisiljavaju da rade za još manje plaće, još teže radne uvjete, a ima ih i u Holdingu u Zagrebu pa upozoravam isto, kolegice i kolege iz zeleno-lijevog bloka da možda do kraja prosinca tim ljudima riješe njihove ugovore i zaposle ih na stalno, ali ja ću danas govoriti o Hrvatskim šumama. Hrvatske šume su u kombinaciji znači sa jednom takvom firmom, CERTUS ZAPOŠLJAVANJE d.o.o. i svi znamo znači kako Hrvatske šume loše gospodare hrvatskim šumama, ekološke udruge i aktivisti su na to upozorili, a i sami znači gledamo Medvednicu i Marjan kako izgledaju, znamo kako Hrvatske šume gospodare Hrvatskim šumama, ali osim hrasta lužnjaka i bukve Hrvatske šume su odgovorne za još jednu eksploataciju, tu eksploataciju nažalost oni koji bi o njoj trebali istraživati i informirati ne zanima previše to eksploatacija agencijskih radnika. Dakle, naši sindikalisti koji su se suočili sa, koje su kontaktirali radnici iz te Certus agencije iako su svašta vidjeli rekli su da ovako nešto nisu već dugo vidjeli. Znači ti radnici u Agenciji Certus rade za bijedne plaće koje bruto, su u brutom iznosu 5.658 kuna, ali im poslodavac umanjuje i tu bijednu plaću za one dane kada pada kiša kolegice i kolege. Znači radnici ne mogu ići na posao jel pada kiša, onda im poslodavac kaže ili ostani doma i uzme im godišnji odmor ili mu umanji plaću za te dane kada pada kiša. Znači njihova egzistencija ovisi o tome je li suho vrijeme ili je vani kiša. Nadalje, Certus im uopće ne uplaćuje plaće ili kasni znači s tim plaćama, a uopće im ne uplaćuje znači niti dodatke na plaću, ne postoje dodaci na plaću kod njih za prekovremeni rad, rad blagdanom i rad nedjeljom iako radnici rade sve dane u tjednu. Certus agencija im uopće ne plaća ili ne redovito plaća znači putne troškove, uz to se koristi i tim lijepim predviđenim antiradničkim Zakonom o radu koji omogućava da se sa radnicima ugovora i sklopi ugovor na samo mjesec dana čime se naravno radnike drži u neizvjesnosti i ucjenjuje ih se ako nešto kažeš izgubit ćeš posao. E sad, kako je moguće da Hrvatske šume daju posao ovakvim kršiteljima zakona, to je pravo pitanje. Ali ne samo da su to kršitelji zakona prema radnicima nego smo istraživali znači kako Certus zapošljavanje posluje znači to je naravno klasični scenarij, dobiš posao sa državom, prije toga ništa slično ne radiš, ulaziš u te velike minuse iako je teško uopće opravdati minuse jedne tvrtke koja parazitira na zapošljavanju odnosno samo, samo posredovanju između radnika i Hrvatskih šuma. Eto tako je Certus agencija dobila odmah posao 2020.g., imala je oko milijun kuna prihoda, 5,5 milijuna rashoda i to za zaposlene tek 3,5 milijuna kuna. Upravo dakle se Certus agencija približava onom scenariju da će doć do stečaja onda će zatvorit tu tvrtku, ali još ona krši par pravila, nije uopće registrirana na web aplikaciji Ministarstva rada, znači posao s Hrvatskim šumama je dobila agencija koja uopće nije registrirana na aplikaciji Ministarstva rada. Pitali smo znači ministra Aladrovića, trebalo mu je 2 mjeseca da nam odgovori kako je to moguće. Onda kad smo ga pitali on je nama potvrdio da ta agencija nema uopće nema u tom upisniku, prošlo je još 2 mjeseca od tog njegovog odgovora, te agencije još uvijek nema u tom upisniku, rekao je da treba državni inspektorat kontaktirati, ali očito ni državni inspektorat ne može ništa Certus agenciji, a inače su kazne za taj prekršaj 120 tisuća kuna za pravnu osobu i do 20 tisuća za odgovornu osobu. Svaka odgovornost znači za kršenje zakona i bacanje novaca privatnicima u džepove umjesto da se zaposle ljudi koji su evidentno potrebni Hrvatskim šumama je na Hrvatskim šumama. Takvih agencijskih radnika ima oko 1000, 100 ih je sad u toj egzistencionalnoj krizi, da li će im se obnoviti ugovor, Radnička fronta će protiv Certus agencije podnijeti kaznene i prekršajne prijave. Nadam se da ćete nam se i vi u tome kolegice i kolege pridružiti.
Hvala. Sada će u ime Kluba zastupnika IDS-a poštovani zastupnik Marin Lerotić. Izvolite.
Poštovani potpredsjedniče. Kolegice i kolege. S obzirom na popis stanovništva koji će ubrzo biti objavljen u kojem ćemo vidjet koliko je nažalost naših sugrađana otišlo iz Hrvatske, vidjet ćemo i moći ćemo govoriti o razlozima zbog kojih to čine. Neki od razloga zašto naši ljudi napuštaju ovu zemlju su nepovjerenje u institucije, male plaće, posao odnosno nemogućnost da pronađu adekvatan posao s kojim bi mogli prehraniti svoju obitelj, problemi s obrazovnim sustavom, ali i nepravda. Jedan od glavnih razloga zbog kojih nažalost ljudi napuštaju ovu zemlju je nepravda. Ja sam nekoliko puta s ove govornice govorio o stručnim problemima 55.000 studenata stručnih studija i neizvjesnosti oko reguliranja njihove razine obrazovanja sukladno HKO-u jel mi smo iz podijelili, a europska praksa ne prepoznaje razliku između stručnih i sveučilišnih studija u odnosu na kvalifikacijski okvir i nastavak studija. To je jedan primjer nepravde. Drugi primjer nepravde je, a o kojem sam govorio na primjeru jedne učenice iz Istarske županije koja je završila srednju medicinsku školu u Ljubljani odnosno u Sloveniji u zemlji članici EU iste one EU koje smo i mi članica od 2013.g. i kada se poželila vratiti u svoju zemlju i zaposliti se kao medicinska sestra u zdravstvenom sustavu RH rekli su joj da mora položiti još 2500 sati dodatne nastave kako bi joj priznali diplomu koju je ostvarila u Sloveniji. Ponavljam, u Sloveniji zemlji članici EU dodatnih 2500 sati je morala odslušati odnosno mora dodatno izdvojiti, mora doć u Zagreb, mora platiti smještaj, preživjeti svo to vrijeme završiti da bi mogla raditi jer u protivnom ona nema završenu srednju školu, praktički nema niti SSS onda zapravo nigdje niti ne može raditi kao takva ili na nekim poslovima koji su slabo plaćeni, pitanje u kakvim uvjetima i dalje da ne nabrajam. To je još jedan primjer nepravde u ovoj zemlji i to je još jedan razlog zbog kojih naši ljudi odlaze. A treća stvar o kojoj sam nedavno isto saznao je riječ o Specijalističkom stručnom studiju inženjera cestovnog prometa koji ne može se upisati u Hrvatsku komoru inženjera tehnologije, prometa i transporta što bi svakako bio jedan logičan potez da to i napravi i da u tom trenutku postane ovlašteni inženjer potencijalno otvori si neke mogućnosti napredovanja da otvori svoju vlastitu tvrtku i na taj način da bude prosperitetniji i da bi mogao imati kvalitetniji posao, da bi mogao ulagati u sebe, da bi mogao kvalitetnije privređivati i na taj način omogućiti što bolji život sebi, ali i svojoj obitelji. I recimo Stručni studij građevine to može, kad govorimo o njegovoj komori koja pokriva taj studij. Znači to je još jedan primjer nepravde. I ono što je najgore riječ je o jednom zakonu, jednom članku gdje sveučilišni studij onaj ko je završio sveučilišni studij se može upisati u komoru, onaj koji je završio stručni studij se ne može upisati u komoru, završili su isto pet godina studija, stekli isto 300 ECTS bodova, a nekima su u ovoj državi vrata naprosto zatvorena. Da bi stvar bila gora, već godinu i pol nadležno ministarstvo je upoznato s tim problemom. Riječ je o jednoj riječi koja se treba dodati u čl. 2. navedenog zakona i apsolutno nitko ne radi ništa nego ide ono starohrvatsko, nismo mi problem, problem je negdje drugdje. I to je još jedna nepravda, ali ono što je najgore je ne činjenje nadležnog ministarstva da tu situaciju promijeni i da se taj zakon promijeni, može se vrlo brzo postupkom taj problem riješiti i to je kažem još jedan primjer nepravde u ovoj zemlji i smatram da želja je zapravo da apeliram na nadležno ministarstvo da zaista stavi taj zakon izmijenjeni u proceduru. Hvala.
Slijedeći će u ime Kluba zastupnika HSLS-a i Reformista govoriti poštovani zastupnik Dario Hrebak, izvolite.
Hvala lijepa poštovani potpredsjedniče HS, uvažene kolegice i kolege zastupnici. Ovaj tjedan nakon 30.g. je donio dva važna zakona o kojima smo imali mogućnosti raspravljati i u jednom tjednu dvije vrlo važne promjene, promjene koje puno toga govore o zadnjih 30.g. vođenja politike u Hrvatskoj i koliko mi još uvijek kao zemlja koja gradi svoju demokraciju i svoje institucije još uvijek kaskamo jer tek u ovom tjednu sa ta dva vrlo važna zakona mi mijenjamo neke stvari koje se nisu mijenjale posljednjih 30.g.. Hrvatska je mlada zemlja, mlada liberalna demokracija, zemlja koja se još uči i politici i političkoj kulturi, ali isto tako i građenju institucija i nekako stalno mi mijenjamo, međutim te promjene idu dosta spore. Zadnjih 30.g. nam je trebalo da donesemo prvi Zakon o HGK, dakle prvi novi Zakon o HGK. On je postojao '90.-tih godina, ali danas tek mi donosimo prve bilo kakve promjene u smislu funkcioniranja jedne institucije koja se zove HGK koja je važna, koja je važna odnosno trebala bi biti važna za razvoj gospodarstva u ovoj zemlji, ali nažalost u zadnjih 30.g. ona je bila važna sama sebi. Puno je bilo tu primjedbi oko HGK. Osobno sam isto tako doživio i dosta udaraca po pitanju, političkih udaraca po pitanju gospodarske komore, al ono što me danas čini sretnim da ćemo danas upravo izglasavati ono što se zove reforma HGK, nakon 30.g. zakon koji će gospodarskoj komori vrlo jasno poslati poruku, dakle da će poduzetnici birati kako i na koji način će gospodarska komora funkcionirati ubuduće, da će poduzetnici birati hoće li takvu kao što smo ju vidjeli zadnjih godina gospodarsku komoru podržavati ili ne ili će se gospodarska komora morati sama reformirati i zauzeti svoju poziciju na slobodnom tržištu i podijeliti sudbinu sa svima onima koji u biti čine tu gospodarsku komoru zašto ona uopće postoji, a to su hrvatski poduzetnici. Dakle, morat će dijeliti sudbinu na slobodnom tržištu sa svim istim onima koje bi trebala podupirati i ja se nadam da će digitalizacijom, da će ovim novim zakonom i digitalizacijom se gospodarska komora doista reformirati jer zakon joj to praktički kaže nama je jako bitna ta informacija jer mi kao saborski zastupnici smo i s tim zakonom pokazali da se upravo ovdje donose promjene, upravo u zakonodavnom smislu gdje postavljamo okvir kako će se neke druge institucije kao što je HGK morati ponašati jer im je to tako Hrvatski sabor odredio. Drugi zakon o kojem želim pričati je zakon koji također 30 godina je trebalo da biste pazite što, da bi načelnici, gradonačelnici i župani transparentno mogli pokazivati kako troše novac hrvatskih poreznih obveznika. 30 godina nam je za to trebalo. Međutim, evo ja se ovim putem zahvaljujem vladi zato što nam je prihvatila amandmane na kojima je HSLS inzistirao, 5 amandmana smo uputili u proceduru, svih 5 je odobreno i to znači da će svi načelnici, gradonačelnici i župani konačno će se skinuti stigma sa svih nas koji časno i pošteno radimo svoj posao, a rekao bih stjerati pred zid sve oni koji to izbjegavaju činiti. 50.000 kuna ponaosob kazna za svakog čelnika tijela biti će dakle za sve one nestašne, neću ih nazvati lokalni šerifi jer stvarno malo se previše to uvriježilo taj lokalni šerif u hrvatskoj političkoj areni, nego stvarno oni nestašni koji rade ono što ne bi smjeli raditi morat će isto tako kao i svi mi drugi pokazivati kako troše novac poreznih obveznika, a mi ovdje s ove iz ovog visokog doma šaljemo jaku poruku da smo odlučili s tim stati na kraj, da jednostavno želimo taj manji dio onih koji ne rade dobro svoj posao, koji ne skrbe o svakoj kuni poreznih obveznika želimo jednostavno na ovaj način pokazati da će to morati raditi, da će se morati privikavati na jedan novi sistem, način rada inače će plaćati ogromne kazne. Ne samo kazne jer smo vidjeli da građani baš ne vole ih kažnjavati na izborima, ali morat će barem platiti onu financijsku kaznu. Mi s ovim šaljemo snažnu poruku da smo se odlučili boriti korupcije. Ova poruka, ovog današnjeg zakona kojeg ćemo izglasati će sigurno biti, neće razriješiti korupciju u Hrvatskoj ali biti će jedan veliki, ogromni pomak u prevenciji korupcije u Hrvatskoj i ja vjerujem da ćemo mi nakon današnjeg izglasavanja napraviti jedan mali korak, ali jako važan korak kako bi naša zemlja ipak bila nešto bolja nego što je primjerice bila jučer. Hvala svima onima koji će podržati ova dva zakona.
Sada će u ime Kluba zastupnika nacionalnih manjina govoriti poštovani zastupnik Vladimir Bilek. Izvolite.
Poštovani potpredsjedniče HS-a, uvažene kolegice i kolege zastupnici. Obično pri kraju godine rezimiramo nešto što se dešavalo, ali pripremamo i neke planove za buduće razdoblje. Pa kad rezimiramo neke projekte, volio bih spomenuti jedan od njih, a to je bio projekt Slavonija, Baranja i Srijem, aktivni projekt hrvatske Vlade zajedno sa slavonskim županijama koje, iako su mnogi kritizirali, ipak je, što se tiče Slavonije i njenih županija donio mnogo dobrog. Razvoj, infrastrukture, razvoj turizma, razvoj gospodarstva i svega ostaloga. Naravno, znamo da za jednaki regionalni razvoj svih naših županija, svih dijelova RH potrebno je još nešto. Moram reći da sam sretan što je danas na sjednici hrvatske Vlade usvojen prijedlog zaključka o nacrtu Razvojnog sporazuma sjever, razvojnog sporazuma koji čiji je nositelj prije svega Ministarstvo regionalnog razvoja sa još 7 ministarstava koji za 5 sjevernih županija nosi puno u budućnosti, nosi projekte koji su si županije u proteklih gotovo godinu i pol dana, ali intenzivno posljednjih 6 mjeseci slagale kao svoj strateški plan za razvoj područja kako bi svim građanima na tim područjima bilo bolje. Moram reći da, što se tiče Razvojnog sporazuma sjever, prije svega, ono što bi želio spomenuti je Bjelovarsko-bilogorsku županiju, odakle [[Upadica: Kolegice i kolege, molim vas, dajte se utišajte da kolega Bilek može normalno kao i svi ostali izložiti svoje stavove, molim vas.]] Hvala lijepo g. potpredsjedniče. Znači prije svega, htio bih se osvrnuti na Bjelovarsko-bilogorsku županiju. Infrastrukturni projekt cestogradnje u kojem se saborski zastupnici s našeg područja već godinama zalažu je znači brza cesta Zagreb-Bjelovar, ali i prema Virovitici, zahvaljujem svim kolegama koji su i za te projekte dali svoju potporu, a u ovom Razvojnom sporazumu sjever on je upisan znači, ona dionica od Bjelovara dalje prema Virovitici, koja vjerujem da će donijeti dobro, ne samo Bjelovarsko-bilogorskoj županiji nego i Virovitičko-podravskoj, a i svim županijama koje su naslonjene na Podravsku magistralu za povezivanje s centralnom Hrvatskom. Ono što je bitno reći da je u tom Razvojnom sporazumu i opremanje Opće bolnice Bjelovar, gotovo 800 milijuna kuna koji će biti riješeno za kvalitetu zdravstvene zaštite naših građana. Tu je i eko turizam, 360 sa 400 milijuna kuna, ali ono što je meni izuzetno drago i bitno, jedan od projekata i razvoj Daruvarskih toplica sa 360 milijuna kuna koji u idućem 7-godišnjem razdoblju trebaju, osim revitalizacije, unaprijediti zdravstveni turizam i posebne oblike turizma, što nas sve čeka. Ono što je dobro što su rezervirana i sredstva, 12 milijuna kuna za projektnu dokumentaciju, kako bi sve moglo biti spremno. Ja ovim putem, evo, želim zahvaliti Vladi RH na čelu sa premijerom Andrejom Plenkovićem, svim općinama, gradovima, institucijama, svima koji su pripremali ovaj projekt i podlogu za ovaj projekt kako bi on danas mogao zaključkom krenuti u proceduru. Pred nama je veliki posao, vjerujem da u suradnji jedinica lokalne samouprave, sa županom g. Markom Marušićem, sa hrvatskom Vladom možemo zajedno stvarno pokrenuti svu cijelu Bjelovarsko-bilogorsku županiju, a meni je drago što s ovim projektima prema Daruvarskim toplicama Daruvar može, želi i ostat će najljepši mali grad i centar kontinentalnog turizma u RH. I s te strane, pošto evo, danas je zadnji dan zasjedanja u ovoj godini dozvolite mi, dragi kolegice i kolege i svim našim gledateljima i građanima, svim ljudima dobre volje da poželim čestit i blagoslovljen Božić te puno uspjeha, zdravlja, prije svega, u idućoj novoj godini. Hvala lijepa.
Hvala i vama na lijepim željama. Ovaj, ja vas sad molim sve da zauzmemo svoja mjesta kako bismo mogli nastaviti s radom, odnosno sa glasovanjem o dosad odrađenim točkama. Napravit ćemo jednu kratku stanku od 5 minuta kako bi se svi mogli ovaj sjesti na svoja mjesta, smiriti se i kako bismo mogli nastaviti sa radom. STANKA U 10,33 SATI.
Poštovane kolegice i kolege dobar dan. Kao što smo i najavili danas idemo s glasovanjem. Konačni prijedlog Zakona o prijevozu u linijskom i povremenom obalnom pomorskom prometu, hitni postupak, prvo i drugo čitanje, P.Z.E. br. 211. Predlagatelj je vlada, rasprava je zaključena. Klub zastupnika HDZ-a predložio je saboru da donese slijedeći zaključak: 1. O prijedlogu Zakona o prijevozu u linijskom i povremenom obalnom pomorskom prometu s konačnim prijedlogom zakona br. P.Z.E. br. 211. provedena je rasprava u prvom čitanju. 1. Sve primjedbe i prijedlozi i mišljenja iz rasprave uputit će se predlagatelju radi pripreme konačnog prijedloga zakona. Ovaj zaključak vlada je prihvatila. Dajem na glasovanje ovaj prijedlog zaključka. Tko je za? Tko je suzdržan? I tko je protiv? Utvrđujem da je glasovalo 120 zastupnica i zastupnika, 114 bilo je za, 2 suzdržanih i 4 protiv, pa je na taj način donesen zaključak kako ga je predložio Klub zastupnika HDZ-a. Konačni prijedlog Zakona o plovidbi i lukama unutarnjih voda, hitni postupak, prvo i drugo čitanje, P.Z.E. br. 212. Predlagatelj je vlada, rasprava je zaključena. Amandmane je podnio Odbor za zakonodavstvo. Izjašnjavanje o amandmanima proveli smo ranije na sjednici i vlada je prihvatila sve amandmane Odbora za zakonodavstvo. Nakon što je rasprava zaključena vlada je podnijela amandman sukladno čl. 199. Poslovnika, a o ovako podnesenom amandmanu mora se složiti većina nazočnih zastupnika, pa dajem na glasovanje prijedlog da se provede rasprava o amandmanu Vlade RH. Tko je za? Tko je suzdržan? I tko je protiv? Glasovalo je 110 zastupnica i zastupnika, 105 za, 5 suzdržanih, pa smo dakle donijeli odluku da se provede rasprava o amandmanu vlade. Molio bih sada poštovanog državnog tajnika u Ministarstvu mora, prometa i infrastrukture Josipa Bilavera da obrazloži podneseni amandman, izvolite.
… [[Govornik naknadno uključen]] HS, poštovane zastupnice i zastupnici. Amandman 342. mijenja se i glasi: 1. Novčanom kaznom u iznosu od 5 tisuća do 10 tisuća kuna kaznit će se za prekršaj fizička osoba koja se za vrijeme upravljanja plovilom ne pridržava propisa o pravilima plovidbe kojima se uređuje sigurna plovidba i promet na unutarnjim vodama i time izazove plovidbenu nesreću, čl. 15. st. 2.. 1. Novčanom kaznom u iznosu od tisuću kuna kaznit će se za prekršaj fizička osoba koja se za vrijeme upravljanja plovilom ne pridržava propisa o pravilima plovidbe kojima se uređuje sigurna plovidba i promet na unutarnjim vodama i time izazove plovidbenu nesreću, čl. 15. st. 2.. 1. Uz novčanu kaznu iz st. 1. ovog članka počinitelju plovidbenog prekršaja može se izreći i zaštitna mjera zabrane upravljanja brodom na motorni pogon ili zabrana upravljanja motornim čamcem. Obrazloženje. Amandmanom se preciznije i određenije definira visina novčane kazne u slučajevima izazivanja plovidbene nesreće u odnosu na izazivanje plovidbene nezgode za vrijeme upravljanja plovilom na unutarnjim vodama. Zahvaljujem.
Zahvaljujem državnom tajniku. Sada ću otvoriti raspravu o amandmanu vlade, mogu sudjelovati samo predstavnici klubova zastupnika. Javlja li se tko od klubova? Ne. Onda zaključujem raspravu, pa dajem na glasovanje amandman vlade. Tko je za? Tko je suzdržan? I tko je protiv? Utvrđujem da je 107 zastupnika i zastupnica glasovalo, 97 za, 10 suzdržanih, što znači da je prihvaćen amandman vlade i postaje sastavni dio konačnog prijedloga zakona, pa sada dajem na glasovanje Konačni prijedlog Zakona o plovidbi i lukama unutarnjih voda. Tko je za? Tko je suzdržan? I tko je protiv? Glasovalo je 120 zastupnica i zastupnika, 110 za, 10 suzdržanih, pa je donesen Zakon o plovidbi i lukama unutarnjih voda. Konačni prijedlog zakona o izmjenama i dopunama Zakona o cestama, hitni postupak, prvo i drugo čitanje, P.Z.E. br. 213. Predlagatelj je vlada, rasprava je zaključena. Amandmane su podnijeli Odbor za zakonodavstvo, zastupnik Siniša Hajdaš Dončić, zastupnica Anka Mrak-Taritaš, Klub zastupnika zeleno-lijevog bloka. Tijekom rasprave predstavnik predlagatelja prihvatio je amandmane Odbora za zakonodavstvo, te oni postaju sastavni dio Konačnog prijedloga zakona, a izjašnjavanje o preostalim amandmanima proveli smo ranije na sjednici, pa ćemo sada glasovati o onima koje predlagatelj ne prihvaća. Idemo redom, prvi amandman zastupnika Siniše Hajdaša Dončića, vlada ne prihvaća. Tko je za? Tko je suzdržan? I tko je protiv? Amandman nije dobio potreban broj glasova. Drugi amandman zastupnica Anka Mrak-Taritaš, vlada ga isto tako ne prihvaća, moramo glasovati. Tko je za? Tko je suzdržan? I tko je protiv? Amandman nije dobio potreban broj glasova pa idemo na 3. amandman Kluba zastupnika zeleno-lijevog bloka, isto tako Vlada ne prihvaća. Moramo glasovati. Tko je za? Tko je suzdržan? I tko je protiv? Niti ovaj amandman nije dobio potreban broj glasova pa sada idemo na glasovanje o Konačnom prijedlogu zakona o izmjenama i dopunama Zakona o cestama. Tko je za? Tko je suzdržan? I tko je protiv? Glasovalo je 121 zastupnik i zastupnica, 92 za, 20 suzdržanih i 9 protiv i donesen Zakon o izmjenama i dopunama Zakona o cestama.
Poštovani predsjedniče HS-a, tražimo stanku u ime Kluba HSLS-a i reformista kako bismo još jednom istaknuli važnost ovog Zakona za uvođenje transparentnosti koja će se definitivno putem usvajanja 5 amandmana koje je HSLS uputio u proceduru, a Vlada ih je usvojila, definitivno uvesti i kojim će načelnike, gradonačelnike i župane prisiliti da moraju transparentno, na javno dostupan i pretraživ način svim građanima pokazati kako troše njihov novac. Za sve one koji će se tome, rekao bih, suprotstaviti, predviđena je i kazna do 50 000 kuna koja će biti dosta velika za sve one koji će izbjegavati pokazivati kako troše novac poreznih obveznika. Ovo je po našem mišljenju, najkonkretniji potez u smislu prevencije borbe protiv korupcije, pogotovo na lokalnoj razini, gdje je ima najviše. Šaljemo snažnu poruku građanima da građani imaju pravo znati kako se troši njihov novac i da političari moraju konačno stati na stranu građana jer građani doista plaćaju sve nas i potom sukladno tome, isto tako, imaju pravo i znati kako se troši novac hrvatskih poreznih obveznika. Hvala.
Stanka je odobrena. Kolega Daus, izvolite.
Hvala lijepo g. predsjedniče. Ma evo, kolega Hrebak me malo potaknuo. Zakon možda je jedan od načina sigurno, ali može svatko od nas to učiniti, npr. IDS je na svojim predsjedništvu stranke donio odluku da sve općine, gradovi i županije, naravno, kojom upravlja, mora, dakle mora biti potpuna transparentnost proračuna. Neki su to već i učinili poput grada Labina, neki su u procesu, poput Rovinja i Poreča, svi ostali u sljedećih nekoliko mjeseci će to učiniti pa pozivam i s ove govornice da to učine i ostale stranke i sigurno će se time, bez obzira na ovaj Zakon, povećati transparentnost proračuna, odnosno povjerenje građana u svih nas. Hvala lijepa.
Hvala i vama kolega Daus. Nastavljamo dalje s radom sukladno čl. 293.b pa prelazimo na glasovanje o amandmanima. Amandman br. 1 Odbora za zakonodavstvo, pa od 1 do 11, svi su Odbora za zakonodavstvo, Vlada je prihvatila i postaju sastavni dio konačnog prijedlog zakona pa idemo sada na amandmane, isto tako, Odbora za zakonodavstvo od .../nerazumljivo/... a pardon, 11. amandman, Kluba zastupnika socijaldemokrata, taj Vlada ne prihvaća. Znači prvih 10 su Odbora za zakonodavstvo i Vlada ih prihvaća, postaju sastavni dio zakona. 11. je Kluba zastupnika socijaldemokrata, Vlada ga ne prihvaća, moramo glasovati. Tko je za? Tko je suzdržan? Tko je protiv? Amandman nije dobio potreban broj glasova. Sada idemo na amandmane od 12 do 23, ponovo Odbor za zakonodavstvo, Vlada je sve prihvatila i postaju sastavni dio prijedloga, Konačnog prijedloga zakona. Sada idemo na amandman br. 24 Klub zastupnika zeleno-lijevog bloka. Vlada je prihvatila amandman u izmijenjenom obliku s čime se podnositelj amandmana suglasio pa u izmijenjenom obliku postaje sastavni dio prijedloga zakona. Sada idemo na amandman br. 25, Klub zastupnika Centra i GLAS-a, Vlada ga ne prihvaća, moramo glasovati. Tko je za? Tko je suzdržan? I tko je protiv? Amandman nije dobio potreban broj glasova. Amandman br. 26 zastupnika Marina Mandarića, Vlada je prihvatila u izmijenjenom obliku, podnositelj se suglasio pa amandman u izmijenjenom obliku postaje sastavni dio Prijedloga zakona. 27. Odbora za zakonodavstvo pa do 31, Vlada je prihvatila i postaju sastavni dio Konačnog prijedloga zakona. 20, odnosno 32. Kluba zastupnika HSLS-a i reformista Vlada je prihvatila, isto tako, postaje sastavni dio Zakona. 33., Kluba zastupnika SDP-a, Vlada ne prihvaća, moramo glasovati. Tko je za? Tko je suzdržan? I tko je protiv? Amandman nije prihvaćen. 34. amandman Odbora za zakonodavstvo je prihvaćen, postaje sastavni dio zakona. 35. Kluba zastupnika HSLS-a i Reformista isto tako je prihvaćen, postaje sastavni dio zakona. 36. Kluba zastupnika SDP-a vlada ne prihvaća, pa moramo glasovati. Tko je za? Tko je suzdržan? I tko je protiv? Glasovalo je 119, 77 protiv, dakle amandman nije prihvaćen. Idemo na 37. Odbora za zakonodavstvo, prihvaćen je, postaje sastavni dio zakona. 38. Kluba zastupnika HSLS-a prihvaćen, postaje sastavni dio zakona. 39. Kluba zastupnika SDP-a, vlada ne prihvaća, pa moramo glasovati. Tko je za? Tko je suzdržan? I tko je protiv? Nije dobio potreban broj glasova. 40. amandman Kluba zastupnika HSLS-a i Reformista, prihvaćen, postaje sastavni dio zakona. 41. Kluba zastupnika SDP-a, vlada ne prihvaća, pa moramo glasovati. Tko je za? Tko je suzdržan? I tko je protiv? Nije dobio potreban broj glasova. 42. amandman Odbora za zakonodavstvo, prihvaćen, postaje sastavni dio zakona. 43. Kluba zastupnika HSLS-a i Reformista, prihvaćen, postaje sastavni dio zakona. 44. Kluba zastupnika SDP-a, vlada ne prihvaća. Tko je za? Tko je suzdržan? Tko je protiv? Amandman nije dobio potreban broj glasova. 45. zadnji amandman Odbora za zakonodavstvo je prihvaćen i postaje sastavni dio zakona, pa dajem na glasovanje Konačni prijedlog Zakona o proračunu. Tko je za? Tko je suzdržan? I tko je protiv? Glasovalo je 126 zastupnika i zastupnica, 77 za, 1 suzdržan i 48 protiv, pa je donesen Zakon o proračunu. Konačni prijedlog Zakona o izmjenama i dopunama Zakona o trošarinama, drugo čitanje, P.Z.E. broj 198. Predlagatelj je vlada, rasprava je zaključena. Dajem na glasovanje Konačni prijedlog Zakona o izmjenama i dopunama Zakona o trošarinama. Tko je za? Tko je suzdržan? I tko je protiv? Jednoglasno sa 122 glasa za donesen je Zakon o izmjenama i dopunama Zakona o trošarinama.
Hvala lijepo. Ovim zakonom pod krinkom zaštite bolesti pučanstva od Covida je u biti prevara. Dragi narode, poštovane kolegice i kolege danas vi donosite odluku zato uvaženi predsjedniče tražim od vas da se zna točno tko je kako glasovao, tko je glas dao za uvođenje diktature protuustavne Covid potvrda jer ovim današnjim zakonom vi legalizirate ne, pokušajete protuustavno legalizirati bez 2/3 većinske Covid potvrde. Znači i sad idete u nezakonitost. Ja bi ovom prilikom samo kazao našem narodu da su donedavno govorili da neće biti potrebne Covid potvrde, premijer Plenković i stožer pod ovom stožerokracijom, preko noći su kao drumski razbojnici to uveli u lokalnoj samoupravi i druge institucije bez 2/3 većinske većine, protuzakonito. Zato narode, dragi roditelji sad govore neće trebati biti potrebe za djecu vašu Covid potvrde, bit će od 4. siječnja el iduće godine, to je najavio ministar koji je u biti prvi pendrek RH, a bavi se ovim pitanjem da od 4. siječnja neće ni testiranje biti moguće nego isključivo i samo cijepljenje. Tako i za vašu djecu. Ovim zakonom u biti ubijate demokraciju, ugrožavate ljudska prava i slobode pa i onih najmanjih, naše djece. Nije ovo samo zakon gdje će kazniti gradonačelnika Sinja Mira Bulja i gradonačelnik i predsjednika RH. To je najmanje bitno. Zato ovom prilikom pozivam vas građani još 4 dana, izađite i potpišite referendum protiv [[Upadica: Hvala vam kolega Bulj.]] protiv stožerokracije [[Upadica: Kolega Bulj hvala vam.]] i božićne diktature Andreja Plenkovića.
Stanka je odobrena. Molim vas kolegice i kolege sada imamo zahtjev za povredu Poslovnika, kolega Hrebak. Izvolite.
Poštovani predsjedniče HS-a. Kolega Bulj je povrijedio poslovnik 238. članak poslovnika, uvrijedio je zdrav razum svih kolega zastupnika, neću to osobno komentirati, ali najbolje o svemu rekao je kolega Zekanović koji je zario glogov kolac u srce ove farse zvane referendum koju provodi Most.
Kolega Hrebak znadete i sami da ste replicirali dobivate opomenu. Ovo nije bila povreda poslovnika, dakle opomena za kolegu Hrebaka. Kolega Bulj, izvolite.
Hvala lijepo. Kolega Hrebak je povrijedio čl. 238. jer nije bilo povrede poslovnika kao što ste vi rekli. Ne zanima me što govori vi, Zekanović ili bilo ko, ja poštivam sve stavove, svih ljudi i cijepljenih i necijepljenih jer gradonačelnik sam i cijepljenih i necijepljenih. Ali baš ste se vi javili koji ste trebali biti u izolaciji kada je pala jedna ruka, kada vam je liječnik propisao izolaciju i Capak je Hrebaku dozvolio da iz samoizolacije dođe u Sabor i digne ovdje ruku [[Upadica predsjednik: Hvala, kolega Bulj.]] i to je ono što me je potaknulo da imam ovakav stav [[Upadica predsjednik: Kolega Bulj.]] protiv stožerokracije.
Molim vas, dobivate opomenu ovo je isto tako bila replika. Kolegica Selak Raspudić izvolite povreda poslovnika.
Čl. 238. doista je neprimjereno da kolega Hrebak govori o farsi i ne znam zašto se uopće uzbuđuje oko ovog zakona kad svi znamo da on može dobiti covid potvrdu bez obzir je li cijepljen ili testiran, isto kao što mu je bila otpisana samoizolacija od g. Capaka kada je to trebalo vladajućima da digne ruku za njih.
Naravno da dobivate opomenu to je isto replika. I kolega Grmoja, izvolite povreda poslovnika.
Povrijeđen je hrvatski Ustav čl. 238. dakle kolega Hrebak govori o najbolje mogućem obliku direktnog izjašnjavanja naših građana referendumu kao nečemu što je farsa i što zaslužuje da dobije glogov kolac u srce. Dakle, dragi građani Hrebak bi vam oduzeo pravo da kažete svoj stav, on bi u vaše pravo da kažete što mislite o ovom stožeru zabio glogov kolac i to govori kakvi su ovi [[Upadica predsjednik: Kolega Grmoja, hvala vam lijepa.]] političari i što oni zapravo žele. Žele donositi [[Upadica predsjednik: dobivate, kolega Grmoja.]] odluke bez …
Kolega Grmoja dobivate opomenu naravno. I ja vas molim sad kolega Hrebak ovo sad nema smisla, ajde molim vas da odustanemo jer ovo su sve povrede poslovnika [[Upadica Hrebak: Inzistiram.]] A ako inzistirate onda dobro.
Još jednu priliku imam [[Upadica predsjednik: Imate je.]] dakle kolega Grmoja me uvrijedio, on govorio on se usuđuje govoriti o slobodama, čovjek koji je htio na LGBT zajednicu bijelu plahtu. Dakle, kolega Grmoja kad govorite o slobodi uz slobodu dolazi uvijek u paketu i odgovornost, odgovornosti u Mostu nema. I ponavljam, o odgovornosti vam je sve rekao kolega Zekanović kad već ne vjerujete meni.
Kolega Hrebak dobivate opomenu, ovo je isto tako bila replika. Druga opomena. Kolega Bulj izvolite i vi imate povredu poslovnika.
Hvala lijepo. Kolega Hrebak je povrijedio čl. 238. jer očito ne može bez kolege Zekanovića. Ja bih samo kratko rekao predsjedniče kad imam već ovu povredu poslovnika da je vrlo bitno da za sve ove koji će ubiti tj. zabiti glogov kolac u srce hrvatskom narodu da imamo popis onih koji su glasali. Molio bih vas da odgovorite hoćemo li imati popis na stranicama koji će glasati za ovaj glogov kolac u srce hrvatskom narodu, slobodi i demokraciji.
Kolega Bulj imat ćete popis kako je ko glasovao, ali kolega Hrebak nije zabijao glogov kolac u srce hrvatskog naroda nego je koristio jednu figuru retoričku i govorio o nečem drugom. Dakle, nemojmo sada dizati tenzije na nečem što nije istina. Idemo sada dalje obrazlaganje stanke kolegica Benčić, izvolite.
Zahvaljujem se. Tražim stanku u ime Kluba zeleno-lijevog bloka kako bi zapravo pozvali na razum i racionalnost pri razgovoru o epidemiološkim mjerama i borbi protiv covida-19. A mi ovdje na ovoj strani sabornice suočeni smo zapravo sa dva ekstrema, jedan ekstrem je ovo što govori kolega Bulj i njegovi kolege koji se protive cijepljenju i protive se bilo kakvim epidemiološkim mjerama smatramo to krajnje neodgovornim i prema građanima i prema opasnosti koja je snašla zapravo nas globalno, ne samo u Hrvatskoj. S druge strane imamo HDZ koji uporno odbija, uporno odbija primijeniti čl. 17. Ustava na situaciju za koju svi znamo da je izvanredno stanje. Dakle, nitko ne može reći da ne živimo u izvanrednom stanju već godinu i pola, osim borbe protiv pandemije zaista moramo imati još jednu borbu, a to je borba za vladavinu prava. I ne možemo odbaciti ustavne vrijednosti i vrijednosti vladavine prava zato jer smo suočeni sa pandemijom. Dapače, naš ustavotvorac je upravo za takve situacije rekao da je Sabor taj koji donosi odluke, ali ih donosi dvotrećinskom većinom. Mi u Klubu zeleno-lijevog bloka pozivamo aktivno građane na cijepljenje, pozivamo ih da se pridržavaju mjera, nemamo problem ni sa covid potvrdama ako one zaista djeluju na način da štite od zaraze građane, ali ne možemo pristati na to da većina u Vladi zajedno sa svojom većinom u Parlamentu samostalno o tome [[Upadica predsjednik: Hvala vam lijepa.]] donose odluke jer ste podijelili građane upravo [[Upadica predsjednik: Kolegice Benčić, hvala vam lijepo.]] samo zbog toga. Hvala.
Stanka je odobrena, pa idemo sada imamo nekoliko povreda poslovnika. Prva je na redu poštovana kolegica Selak RAspudić. Izvolite.
Čl. 238. omalovažavanje, nazvani smo ekstremom, to je notorna laž. Ono što smo mi ponudili na ovom referendumu je ono što vi sadržajno isto tako zagovarate samo nemate dovoljno političke mudrosti odgovornosti prema hrvatskim građanima i hrabrosti da podržite referendum kao jedini legitimni i izravni način izjašnjavanja naših građana. Vi ste najobičnije političke kukavice koje se skrivate iza teških riječi.
Kolegice Selak, samo malo kolegice i kolege molim vas. Dobivate opomenu jednu. To vam je druga opomena, još jedna više nećete moći govoriti, ali ovo sad se pretvara upravo u ono što ne bih htio da se događa, dakle svi koji tražite povredu Poslovnika u stvari kršite Poslovnik i, kolegice Benčić, kolegice Benčić, kolega Petrov, ne možemo ovako raditi, ja vas molim da se malo smirite, imamo svoju proceduru po kojoj radimo i molim vas da ovaj pokušate ne kršiti namjerno Poslovnik što neki od vas čine. Kolega Bulj, vi ste isto tako tražili povredu Poslovnika, upozoravam vas imate dvije opomene, ovo će biti treća, izvolite.
Hvala lijepo. Kolegica Benčić je povrijedila čl. 238. gdje je baš spomenula moje ime, pa bi joj ja rekao da ja nisam onaj koji je antivakser niti sam vakser. Ja sam ovdje saborski zastupnik i trebalo bi da se poštiva Ustav RH. Nikada … [[Govornik se ne razumije]] nisam nikome rekao nemojte se cijepiti il se ajte cijepiti, nit sam ja meritoran kao vi kolegice Benčić da podupirete politiku ovoga stožera i HDZ-a i da po njiovim uputama nastupate. Naravno da imaju mjerodavni koji će na to pozivati, a vama mogu samo kazati da ste se malo pogubili između HDZ-a i vaše ljevice.
Kolega Bulj hvala vam. Kolega Bulj, dobivate treću opomenu. Kolega Bulj, treća opomena, više ne možete danas govoriti. Sada je na redu kolega Raspudić, izvolite.
Povrijeđen je čl. 238., kolegica Benčić nas je omalovažila i vrijeđala jer je rekla notorna neistinu, dakle mi nismo nikakav ekstrem i nitko, a pogotovo Bulj nije govorio o cijepljenju ili ne cijepljenju. Dakle, svoj politički kukavičluk koji je jedan lik s lijeve opcije označio kao bijedni pad na testu borbe za ljudska prava sada nastoji prikriti glumatajući neku srednji poziciju između dva ekstrema. Sramite se, dokazali ste još jednom da ste HDZ u starkama, držite se skuta Plenkovića i stožera.
Kolega Raspudić dobivate opomenu, dobivate opomenu. Sada je na redu kolega Miletić, izvolite. Izvolite. Povreda Poslovnika kolega Miletić da, izvolite.
Čl. 238., hvala predsjedniče HS. U jednoj knjizi piše poznam tvoja djela, niti si studen, niti vruć, o da si barem bio studen ili vruć. Ako uzmemo da je HDZ hladna npr. Antarktika, a most je vruć, onda je kolegica Benčić i Možemo! oni su baš mlaki, dakle oni su skriveni u svojim podrumima, atomskim skloništima i čekaju da prođe oluja i onda će pametovati. Dakle, Most je uvijek bio za razboritost, za racionalan pristup, mi smo oni koji se bore za hrvatske građane [[Upadica: Kolega Miletić, molim vas]] dok ste vi skriveni u svojim podrumima.
Kolega Miletić, dobivate opomenu i vi. Kolegice i kolege, ovo sad nema nikakve veze više s Poslovnikom koji imamo, koristite odnosno zloupotrebljavate povrede Poslovnika i ja vas molim, ja ću sad početi davati opomene tijekom, tijekom govora, tako da ćete dobiti više opomena kod iznošenja povrede Poslovnika ako procijenim da se ne radi o povredi Poslovnika. Izvolite kolegice Benčić.
Povreda čl. 238., želim još jednom istaknuti kolegama da ako je išta bilo važno u ovoj pandemiji, a i dalje je, jest da budemo uz zdravstvene radnike, uz struku i ono što preporučuju.
Kolegice Benčić, što je povrijeđeno, koja povreda Poslovnika?
Vi ste otvoreno stali protiv toga.
Dobivate prvu opomenu.
Ono za što se mi zalažemo je institucionalno rješenje ove krize na način na koji je to ustav predvidio, na koji je to ustav predvidio.
Dobivate drugu opomenu kolegice Benčić.
A ne, a ne… [[Govornik se ne razumije]] na antivaksersi sentiment.
I sada dobivate treću opomenu, oduzimam vam pravo govora do kraja glasovanja. Kolegica Benčić isto tako kao i kolega Bulj ne može više govoriti. Kolegice Kekin, izvolite.
Dakle, povrijeđen je čl. 238. omalovažavanje saborskih zastupnika, a podsjetila bih da je Most dva puta sa HDZ-om tvorio većinu, a očito sada kad vide da im to više ne ide na najjeftinijem populizmu pokušavaju postići poene.
Kolegice Kekin, dobivate prvu opomenu.
Dakle, radeći …
Dobivate sada drugu opomenu.
…protivno znanstvenoj zajednici, protivno svim liječnicima u Hrvatskoj…
I dobivate treću opomenu.
…protivno medicinskom osoblju da bi skupili, pošto nemaju nikakav sadržaj, političke poene.
Ne možete više sudjelovati u raspravi. Kolegice Kekin, molim vas, molim vas. I kolegica Kekin više ne može govoriti danas. Kolegica Raukar Gamulin, izvolite.
Budući da ste Most pustili govorit… [[Govornik se ne razumije]] ne, ja odustajem. Hvala jel jedna mora ostat ovdje.
Ne, ne, možete vi ostati, ali ne može, kolegice ne mogu govoriti. … [[Upadica iz klupe se ne razumije]] Dobro. Jer najavio sam i rekao sam, puštao sam sve, označio sam trenutak kada ću postati rigorozniji jer ne možemo jednostavno ovako. Sada je na redu kolega Grmoja, izvolite povreda Poslovnika.
Hvala. Povreda čl. 238., kolegice Kekin, Most je jedina politička opcija koja je dva puta…
Kolega Grmoja, što je povrijeđeno, što je povrijeđeno?
Povrijeđen je čl. 238.
Što, što?
Povrijeđen je čl. 238., hoćete me pustit?
Pa objasnite što?
Pa ako ste pustili ostale.
Ne nisam pustio, davao sam im opomene. Što je povrijeđeno, recite?
Hoćete me pustit da kažem?
Što je povrijeđeno, recite?
Ne, pa ima evo vaši koalicijski partneri kažu da ne mogu govorit, pa vidim, vidim da vas slušaju, mi smo izašli, a vi sada im držite, držite ljestve.
Dobro, dobivate kolega Grmoja opomenu, ovo vam je druga. To je to s povredama Poslovnika. Idemo sada dalje, na redu je kolega Bernardić, obrazlaganje stanke, izvolite.
Poštovani predsjedniče, tražim stanku u ime Kluba Socijaldemokrata kako bi upozorili da je HS opet marginaliziran, dakle vladajući su opet izigrali HS, gurnuli ste ga u stranu, pokušavate od HS napraviti jednu instituciju čija je jedina uloga dići ruku za vladajuće. Dakle, ne slušate ni glas naroda, ne slušate ni glas opozicije jer kako drugačije objasniti da je Hrvatska najgora u Europi po broju mrtvih, imamo preko 11 tisuća mrtvih od covida i da niste prihvatili niti jedan oporbeni amandman. Odbili ste naš amandman Kluba Socijaldemokrata kojim predlažemo da testiranje za sve građane u Hrvatskoj bude besplatno. To imaju mnoge europske zemlje, a vi ste odlučili umjesto toga diskriminirati ljude, dakle diskriminirate ljude, dijelite ih jer studenti moraju plaćati testiranje, profesori ne moraju plaćati testiranje, siromašni moraju plaćati testiranje, bogati ne moraju plaćati testiranje. COVID potvrde ne trebaju u Crkvi ali COVID potvrde zato trebaju u pošti. Dakle, jedino koga ste trebali diskriminirati su oni koji su ogrezli nažalost u korupciju u Hrvatskoj a njih ste odlučili pogladiti, zato jer od Povjerenstva za odlučivanje o sukoba interesa zapravo radite jedno tijelo kojim na ovaj način vežete ruke. Taj zakon koji danas pokušavate izglasati nema podršku ni europskog GRECO-a a ni svjetskog OECD-a i budući ste da ste za borbu protiv korupcije izdvoji tek mizernih 16 000 kuna za 2022. godinu, jasno je u kojem smjeru ide vaša borba. Još jednom želim naglasiti da mi ni držeći kvorum ne želimo sudjelovati u ovoj farsi u Hrvatskom saboru kojima pokušavate obezvrijediti ovu instituciju koja je temelj hrvatske državnosti.
Dobro, ne znam samo da li kvorum kod ovog zakona ili kod drugog zakona [[Upadica Bernardić: I kod jednog i kod drugog.]] Molim vas, sada je na redu kolegica Mrak-Taritaš, izvolite.
Hvala lijepo, poštovani predsjedniče Hrvatskog sabora. Nešto što krene ukrivo, ne može završiti dobro. Ja tražim stanku u ime kluba Centra i GLAS-a. Zašto smo uopće imali u raspravi ovaj zakon? Zato što niste htjeli slušati, zato što ste radili sve onako kako ste vi odlučili i kad ste došli pred zid, niste znali dalje. Kad kažem vi, pritom mislim na HDZ zajedno sa svojim koalicijskim partnerima. Nije ovo zakon o kojem mi glasamo ili glasamo ili bez obzira kako ćemo vezano uz COVID potvrde, došli ste pred zid. U Hrvatskoj je od korone umro grad veličine Makarske. Otpočetka niste radili kako treba. Pred godinu dana u kasnim večernjim satima smo vas upozoravali i rekli naciju treba procijepiti. Da je nacija procijepljena, pa ne bi mi razgovarali o COVID potvrdama da ili ne, kako, gdje i zašto i pod kojim uvjetima, zato što niste odradili posao kako treba u svojoj bahatosti, u svom načinu na koji je i kad vama nitko ne treba, a kad vam treba, onda dolazite u parlament. U parlament ste došli prekasno, u parlament je trebalo doći pred godinu dana i odraditi posao kako treba vezano i uz ovo. Ovo je jedna od najvećih zadaća i ministra Beroša i ove Vlade. Kako se suprotstaviti nečem što se zove korona, što je tu među nama i što živi među nama. Pritom se barata i vrlo baratamo slobodama, ajdemo razumjeti što je osobna sloboda. Osobna sloboda je pravo na izbor ali sve dok ne ugrožavamo slobodu onog drugog ali mi na ovaj način i kroz način na koji je stožer na koji ste prebacili odgovornost, odradio zapravo cijelo vrijeme ugrožavamo slobodu nekog drugog. Prema tome, kolege iz HDZ-a, nije ovo glasanje o ovom zakonu, ovo samo vi hoćete popeglati sve ono što ste ukrivo radili, a ukrivo ste radili cijelo vrijeme otpočetka i građani vam na to su vam jednako tako odgovorili što o tome misle. Hvala.
Stanka je odobrena. Kolega Bartulica, izvolite.
Zahvaljujem. Tražim stanku u ime kluba Domovinskog pokreta. Vidite, puno toga je rečeno na ovu temu. Ja ću još jednom ponoviti da kako god bilo to gorko čuti. Iskustvo pokazuje da vlade diljem svijeta ne samo naša, svojim odlukama često izazivaju više štete neko koristi. Čuli smo da je već pobijeđen virus, međutim nije moguće ni ovim mjerama ga suzbiti a kamoli pobijediti. Dakle, stanje kakvo je, još jednom radi javnosti ću ponoviti da je EU u ime svih nas je naručila 4,6 milijardi doza cjepiva, dakle potrošit će se otprilike 100 milijardi eura na cjepivo. Nikome nismo govorili ni savjetovali što da čine, dakle svaki pojedinac se sam mora brinuti osobno za svoje zdravlje, mislim da je to temeljni princip, kako god misli najbolje, međutim broj umrlih je visok radi toga što rizične skupine, starije osobe nisu u dovoljnoj mjeri cijepljeni, tu je Vlada zakazala, tu je Stožer zakazao. E sad stavljaju naglasak na djecu, govori se sad odjedanput o COVID potvrdama za djecu. Dakle, vidimo da smo na vrlo skliskom terenu. Još jednom ću reći da brojne udruge koje se tobože bave ljudskim pravima su potpuno zakazale, nestale su, nemaju stav, šute. Prema tome, njihov kredibilitet je potrošen i nitko neće moći ozbiljno shvaćati njih u budućnosti, kakva god bila tema. Dakle, Domovinski pokret će biti protiv ovog zakona, mislim da je zakašnjela ova rasprava, a mi smo uputili redovnim putem, pokušali smo skupiti 1/3 potpisa da dođe ova tema o dvotrećinskom glasovanju po čl. 17. na red, drugi klubovi nisu to htjeli potpisati [[Upadica predsjednik: Hvala, kolega Bartulica.]] tako da o njihovim … [[Govornik se ne razumije.]] ima puno neiskrenosti. Hvala.
Idemo na šestu raspravu odnosno šesti zahtjev za stanku, kolega Reiner, izvolite.
Poštovani gospodine predsjedniče, iako nisam pravnik a neki pravnici ovdje govore drugačije odnosno krivo, hajdmo prvo raščistiti šta kaže Ustav, čl. 16. i čl. 17. Članak 16. kaže: „Sloboda i prava mogu se ograničiti samo zakonom da bi se zaštitila sloboda i prava drugih ljudi te pravni poredak, javni moral i zdravlje.“ I zdravlje. 16. članak govori o zdravlju. 17. članak kaže: U doba ratnog stanja ili neposredne ugroženosti, neovisnosti i jedinstvenosti itd., mogu se pojedine slobode iz prava zajamčenog Ustavom ograničiti itd. i različite prirodne nepogode, dakle ne zdravlje. Zdravlje je izrijekom napisano u čl. 16., prema tome neistino je, lažno je tvrditi da se treba pozvati na čl. 17. a znamo zašto se žele pozvati na čl. 17., zato jer čl. 17. zahtijeva dvotrećinsku većinu i očekuju dobiti nekakve političke poene time prisilivši nas ili htijući nas prisiliti da prihvatimo čl. 17. koji ne govori o zdravlju umjesto čl. 16. koji govori o zdravlju. A sada malo i nekoliko drugih stvari. Dakle, znanstveno je dokazano da je cijepljenje definitivno … … jedno od najvećih dostignuća u medicini, da je spasilo milijune ljudi. Gluposti koje slušamo u medijima pa i ovdje o tome kako je to eksperimentalna stvar, kako je to nešto čudno, kako je to nešto neobično nakon što su milijarde ljudi cijepljene na svijetu su doslovno gluposti. Priče o tome da je Hrvatska zemlja sa najvećim brojem umrlih neistinite su [[Upadica: Hvala vam kolega.]] i to trebaju ljudi znati.
Hvala kolega Reiner, stanka će biti odobrena. Imamo sada opet zahtjeve za povredom Poslovnika. Ima dvoje zastupnika kolega Grmoja i Selak Raspudić koji već imate po dvije opomene. Kolega Grmoja, izvolite.
Hvala. Povrijeđen je Članak 238., dakle sasvim je jasno da ovakve odluke koje se tiču ljudskih prava i sloboda mora donositi 2/3 većina, da je vi sa vašom kompromitiranom većinom ne možete na ovakav način …
Kolega Grmoja, znadete i sami da ovo nije povreda Poslovnika nego replika.
Zašto mene, znači …
Pa sve sam oduzeo, oduzeo sam riječ već …
Pa meni znači uporno ne dopuštate reći ništa.
Dobivate, dobivate treću opomenu i oduzimam vam riječ.
Dakle, ovo je samo pokazatelj dragi ljudi koliko se boje referenduma, pozivam vas sve da izađete …
Kolega Grmoja nemojte, ajde sjedite, sjedite.
… i da ovom stožeru, ovoj samovolji kažemo dosta.
Sjednite molim vas.
Pozivam vas sve.
Ajde sjednite da vas ne moram isključivati iz rada sabora. Sada je na redu kolegica Raspudić Selak, izvolite.
Članak 238., citiraju Ustav oni koji provode protupravno nasilje, prvo donose odluke, a onda ih legaliziraju u saboru. Jedan od najsramotnijih dana u Hrvatskom dana je ikada danas [[Upadica: Kolegice Selak Raspudić …]] a vi ćete do kraja uniziti ovaj sabor [[Upadica: Dobivate opomenu.]] i legalizirati protupravno nasilje.
Dobivate 3 opomenu i vi nažalost više ne možete govoriti. Kolega Dretar vi ste bez opomene, pokušajte preživjeti.
Budite sigurni da ću je dobiti. Članak 238., poštovani zastupnik Reiner izrekao je riječ gluposti što smatram naravno vrijeđanjem zastupnika. Složio bi se sa mnogim zastupnicama i zastupnicima danas da je ovo jedan od najtežih dana u povijesti Hrvatskoga sabora ja sam došao [[Upadica: Kolega Dretar…]] sa postoperativnog liječenja ovdje kroz kordon dobro oklopljene policije koja vas štiti od hrvatskog naroda i onoga što vam žele reći. Neka vas bude sram.
Kolega Dretar, hvala vam lijepa. Dakle ovako krenuli ste dobro, ukazali ste na jednu riječ koju je kolega Reiner upotrijebio a možda nije primjerena pa sam čekao da ćete dalje elaborirati ali vi ste otišli sada u repliku tako da dobivate opomenu. Kolega Miletić, [[Upadica: Bojite se referenduma.]] izvolite.
Članak 238., predsjedniče Hrvatskog sabora Članak 238., mislim da nije u redu da unatoč različitim stavovima da se ovdje vrijeđamo, a s druge strane evo ja pohvaljujem kolegu Reinera i mislim da stvarno o tako važnim stvarima je važno da ovdje govorimo u Hrvatskom saboru i [[Upadica: Kolega Miletić…]] donosimo odluke 2/3 većinom.
… dobivate opomenu, pa nemojte, o čemu, opće nema ni, ne govorite o povredi Poslovnika nego još hvalite kolegu Reinera i to bi trebala biti …
Upadica: Bojite se referenduma./…
dobivate opomenu.
Ja sam vam za zajedništvo i molio sam dakle da 2/3 većinom donosimo ovdje odluke.
Hvala vam lijepa, dobivate opomenu morat ću i vas isključiti sada iz rasprave. Idemo dalje, da li se kolegice Urša Raukar povlačite? Dobro. Sada je na redu kolega Pupovac. Izvoli.
Poštovane kolegice i kolege ne znam za historijska iskustva da se o pitanjima nacionalne sigurnosti ili o pitanjima ratnih opasnosti ili javnozdravstvenih opasnosti kakva je sada odlučuje referendumom. Ne znam. I ne znam koliko je u okolnostima u kojima je potrebno stvoriti upravljačku krizu u društvu na koje neki kolege upozoravaju pa ih se onda napada naš zadatak ovdje zajedno sa stručnjacima različitih struka i sa vladom. Umjesto toga mi iz sabora raspirujemo nesposobnost da se upravlja ovom krizom unatoč posjedovanju maski, unatoč posjedovanju cjepiva, unatoč posjedovanju bolničkih kreveta i unatoč posjedovanju liječnika. Mi želimo da sve to što imamo nemamo i u ime tobožnjih ljudskih sloboda i prava onih koji inače se pozivaju na ograničavanje ljudskih sloboda i prava u svim drugim okolnostima. Pozivaju ljude da budu slobodni da se razbole. Pozivaju ljude da budu slobodni da umru. Pozivaju ljude da budu slobodni da naše bolnice kolabiraju. I da mi ovdje u konačnici ne možemo sjediti kao što nismo mogli sjediti na početku akademije, pandemije. Je li to sloboda? Nije. To je zapravo ljubav prema smrti. I oni koji to zagovaraju, zagovaraju jedan takav odnos ili eksploatiraju odsustvo adekvatne upravljačke politike. S onima koji kažu trebamo sjesti i razgovarati ja se slažem kao što smo to sjeli na početku trebamo sjesti i sada jer ovo neće završiti sutra nego će trajati [[Upadica: Hvala lijepa Pupovac.]] ovo je opaka bolest kao što su i opake namjere [[Upadica: Hvala vam.]] naših kolega sa zloupotrebom bolesti politički [[Upadica: Kolega Pupovac.]] dokopaju političkih poena.
Kolega Pupovac molim vas dobivate, dobivate [[Upadica: Naroda se vi bojite, referenduma.]] opomenu. Samo malo, kolega Pupovac vi dobivate opomenu jer ste prekoračili vrijeme i niste me slušali. Imamo povredu Poslovnika kolega Petrov i kolega Rapudić, neki se javljaju koji više nemaju prvo glasa tako da ne mogu govoriti, pa kolega Petrov izvolite.
Povrijeđen je Članak 238. od vas sam gospodine Pupovac očekivao glas razuma, a ne laži, a izrekli ste samo laži. I ja pozivam ljude da izađu na referendum, znate zašto jer kad porobite sve institucije kako ste ih porobili [[Upadica: Kolega Petrov.]] jedina mogućnost da se ljudi izjasne i donesu odluku je referendum.
Kolega Petrov dobivate opomenu.
E to je jedino što vi ne možete nadzirati. Laži i sramite se.
Dobivate opomenu broj 2. Dakle, niste uopće rekli što je povrijeđeno. Kolega Raspudić, izvolite.
Odustajem.
Zahvaljujem. Kolega Spajić, odustao je i kolega Spajić. Imamo onda dalje kolega Fabijanić, izvolite i kolega Pupovac, kolega Grmoja vi ne možete više, ne može ni kolega Bulj.
Smatram da je povrijeđen poslovnik koji predviđa da ovaj zakon se ipak treba izglasati dvotrećinskom većinom. To je moja osobna tako da ne prihvaćam lekcije [[Upadica predsjednik: Kolega Fabijanić.]] od bilo kojeg kolege jer dvotrećinski je …/
…/Upadica predsjednik: Dobivate prvu opomenu./…
Šta se smijete vi u HDZ-u vidi.
Kolega Bulj molim vas nemojte dobacivati. Kolegice Mrak Taritaš, izvolite, povreda poslovnika.
Hvala lijepo poštovani predsjedniče Sabora. Ja se referiram na odredbu čl. 33. poslovnika jel me zanima po kojem kriteriju predsjedavajući ili predsjednik Sabora u ovom trenutku daje tri u jedan odnosno jedan plus jedan plus jedan. Neki zastupnici dobivaju jednu opomenu, pa drugu, pa treću, a neke zastupnice dobiju odjedanput sve tri opomene pa me zanima koji je kriterij da znamo za ubuduće jer za neke postoji jedan kriterij, a za [[Upadica predsjednik: Ne, ne, ne.]] druge postoji drugi kriterij [[Upadica predsjednik: Ne, kolegice.]] pa stoga molim da se to objasni.
Kolegica Mrak Taritaš nemojte sada raditi konfuziju tamo gdje ona nije potrebna. Dakle, vrlo korektno se trudim da budem objektivan i mislim da jesam, do sada su četiri zastupnika Mosta dobila tri opomene, dvoje zastupnica zeleno-lijevog bloka dakle nije mi važno ko dolazi iz koje političke opcije nego činim ono što moram činiti kako bi osigurao da HS može nesmetano raditi. Nije uvijek jednostavno jer se ovdje radi o namjernim povredama poslovnika i pokušavam što je objektivnije moguće presuditi. Naravno da to se nekom sviđa, nekom ne, ali ja ću činiti onako kako smatram da je ispravno. Kolega Pupovac izvolite povreda poslovnika.
Povreda čl. 238. Kolega Petrov ako želite osporiti moje tvrdnje onda recite u čemu se ne slažete s tim. Etiketirati me da lažem i da sam [[Upadica predsjednik: Kolega Pupovac.]] lažov u ovom Saboru jeste vrijeđanje.
Dobivate i vi drugu opomenu [[Upadica Pupovac: Oprostite.]] ali ne, ovo su replike ovo nema veze sa povredama poslovnika. Vi sad replicirate s kolegom Petrovom kao što je on replicirao s vama, ja vam moram dati opomenu nemam druge. Jednostavno svi, svi zloupotrebljavate povredu poslovnika i vodite raspravu odnosno jedni drugima replicirate i ja dajem opomene kad dam opomenu to je ono što ja mogu učiniti, a onda se vi još javite i dodatno želite polemizirati s kolegama što nije korektno jednostavno.
Vi g. predsjedniče naravno možete shvatiti da kad vam netko dodijeli etiketu da ste lažac u raspravi dobrih namjera [[Upadica predsjednik: A što da, da.]] da to nije u skladu sa čl. 238 [[Upadica predsjednik: Nije da.]] ali ja vam kažem da jeste.
Pa ja sam dao opomenu kolegi Petrovu, izvolite sjesti. Kolega imate sada dvije opomene kolega Pupovac. Kolega Petrov, izvolite.
Gospodine Pupovac, što da vam kažem. …/Govornici govore u isto vrijeme./…
Kolega Petrov molim vas. Dobivate sada opomenu ovo vam je treća opomena i …/Govornici govore u isto vrijeme./… više ne možete govoriti. Kolega Petrov molim vas sjednite. Dobivate treću opomenu. Ovo stvarno nema smisla. A kolega Pupovac nemojte sada vi. Izvolite. Izvolite. Imate dvije opomene možda ćete i vi dobiti treću.
Čekam i treću, 238. dakle kad govorimo o šegrtima kolega Petrov, vi niste šegrt ni ovoga ni onoga, vi ste zajedno sa svojim zastupnici šegrt smrti.
Kolega Pupovac dobivate treću opomenu, kolega Pupovac treća opomena više ne možete govorit. Ne može više govoriti ni kolega Pupovac. Kolega Raspudić izvolite vi. Izvolite.
Povrijeđen je čl. 238. da se nas nazove šegrtima smrti, dakle hrvatske zastupnike se vrijeđa i omalovažava zbog čega?
Kolega Raspudić sada sam objasnio i kolega Pupovac našao se uvrijeđen zato što mu je ružno nešto rekao kolega Petrov, kolegi Petrovu dao sam opomenu tako i sada vama dajem opomenu jer i vi želite replicirati.
Mene samo čudi što mogao je puno … reć da je ovo ustaška politika, da je raspisivanje referenduma ustaška politika [[Upadica predsjednik: Kolega Raspudić dobivate, dobivate treću opomenu.]] a ovo što on radi da je antifašizam.
Dobivate treću opomenu. Nemojte manipulirati ajde molim vas. Nemate ni vi više pravo govora. Sada je na redu kolega Grbin, izvolite obrazlaganje stanke. Molim vas kolegice i kolege, ovo je danas zaista otišlo predaleko.
Zahvaljujem poštovani gospodine predsjedniče. Uvažene kolegice i kolege. U ime SDP-a tražim stanku i počet su sa nečim što je rekao kolega Pupovac i gdje je bio u pravu, da na početku pandemije se sjelo i razgovaralo. Ti razgovori su trajali puna tri dana i nakon toga dvije godine HDZ može što hoće. Vi gospodo iz HDZ-a ste svojom tvrdoglavom politikom, svojom upornošću da ste jedino vi pametni i da jedino vi znate što je u ovoj epidemiji potrebno doveli do toga da ljudi danas protestiraju, a da ovi parazitirajući na smrti i bolesti skupljaju potpise za referendum. Pa jeste li svjesni koliku ste štetu napravili ovoj državi, jeste li svjesni koliko ste svojom tvrdoglavošću odvratili ljudi od toga da poštuju mjere, da se cijepe i da iskoriste ono što im je država stavila na raspolaganje da zaštite svoje zdravlje, da zaštite svoje živote? Gospodo iz HDZ-a kažu što se grbo rodi, vrijeme ne ispravi. Ali ovdje imamo prilike ispraviti grešku, ovdje imamo prilike napraviti ono što je kolega Pupovac rekao, sjesti i shvatiti da se neke stvari moraju donositi konsenzusom, da se neke stvari moraju donositi dvotrećinskom većinom. Pa kome je prije dvije godine palo na pamet da će nam trebati potvrde da uđemo u HS ili općine, pa to su izvanredne mjere. Zdravstveni sustav je mobiliziran, pa to su izvanredne mjere u kojima se stvari moraju donositi onako kako je za izvanredne mjere propisano, a to je dvotrećinskom većinom. A ovim parazitima koji parazitiraju isto kao što je i Željka Markić parazitirala na ženskom tijelu ipak pružam ruku suradnji. Izađite za govornicu, pozovite građane RH da se cijepe pa ćemo i mi pozvati da podrže referendum. Pozovite ih da se cijepe, pozovite ih da zaštite svoje živote, svoje zdravlje [[Upadica predsjednik: Kolega Grbin.]] i zdravlje svojih prijatelja [[Upadica predsjednik: Kolega Grbin.]] umjesto da parazitirate. Sram vas može biti.
Kolega Grbin, dobivate opomenu [[Upadica Bulj: Ti se srami, parazitu jedan.]] Samo malo, kolega Grbin dobivate opomenu, izišli ste iz vremena, upozoravao sam vas [[Upadica Grmoja: To reci Milanoviću kad smiješ, kukavico jedna.]] Molim vas, dajte molim vas. … [[Upadica Bulj, ne razumije se.]] Kolegice Selak Raspudić više nemate pravo [[Upadica Selak Raspudić: Pa iznesite van, zvat nekoga van.]] [[Upadica Grmoja: Šutite o Milanoviću.]]
Iznesite me van, zvat nekoga, parazitirate na nečijoj smrti, jeste li svjesni težine tih riječi? To je ispod svake rasprave. To se u Hrvatskom saboru … [[Govornik nije uključen.]]
Kolegice Raspudić, sjednite. … [[Govornik nije uključen.]] Nemate pravo govora. … [[Govornik nije uključen.]] Ja ću sad napraviti,sad ću … … [[Govornik nije uključen.]] Kolegice Raspudić, nemojte provocirati, molim vas, stanite. Kolegice i kolege, molim vas. Kolegice i kolege, ajdemo malo se smiriti. Kolega Raspudić. Kolega Raspudić, molim vas, ajde sjednite si. ... [[Upadica Raspudić, ne razumije se.]] Pa ne, ne, vi želite da se vas. ... [[Upadica Raspudić, ne razumije se.]] Izvolite na svoja mjesta i sjednite, smirite se. Kolega Bulj i kolega Raspudić. Kolega Bulj. ... [[Upadica Bulj, ne razumije se.]] Stanite. Kolegice i kolege. ... [[Upadica Bulj, ne razumije se.]] Kolega Bulj. Kolega Bulj, kolega Miletić. Kolega Miletić, molim vas da pređete u dvoranu gdje možete sjediti. Ja vas sad molim kolegice i kolege, … ... [[Upadica Bulj, ne razumije se.]] Molim vas, kolegice i kolege, molim vas, stanite sad. padaju teške riječi, smirite se, javnost nas gleda, svatko ima pravo na svoje mišljenje, ali molim vas da se ponašamo u granicama onoga što je civilizirano i prihvatljivo. Sada stanite. Kolega Beljak, vi imate obrazlaganje stanke, izvolite. Netko je uključen, e, možete? Molim vas, isključite se, kolegice Selak Raspudić, izvolite. Kolega Beljak, izvolite.
Hvala lijepa, poštovani gospodine predsjedniče Hrvatskog sabora, kolegice i kolege. Tražim stanku u ime kluba HSS-a i Radničke fronte. Moram reći prije svega da sam zgrožen današnjoj raspravom i ovim ponašanjem pojedinaca, pojedinih ljudi koji se eto, bore z nekakva ljudska prava, tu bi se tukli usred Sabora, dakle ja se čudim vama gospodine predsjedniče, što niste reagirali i pozvali stražu, dakle doista sam zgrožen u ne znam kako bi to uopće opisao a da ste vi iz HDZ-a i vladajuće većine krivi za ovo, jeste. Vi ste krivi za to jer ne znam zašto ste se bojali napraviti jednu otvorenu raspravu i doista ići na izglasavanje ovog zakona dvotrećinskom većinom i tada doista ne bi dolazilo do ovakvih scena, ne biste pustili, ja se neću izraziti grubo i reći parazitima mada nije to daleko od istine, ali populistima koji pokušavaju na jednoj izvanrednoj situaciji u kojoj se nalazi ne samo Hrvatska nego i čitav svijet, stvoriti političke poene, dakle pokušavam se ne izraziti grubo ali doista nakon ovih scena, ja nisam siguran što se sve može događati, ja vas molim, vladajuću većinu molim, da ubuduće doista razgovarate sa ljudima bez obzira na političke stranke, na političku opredijeljenost koji razumiju stanje stvari, koji ne namjeravaju koristiti ovakve krizne situacije za isključivo svoje političke poene. Mislim da biste dobro napravili Hrvatskoj da ove scene kakve danas gledamo i ove teške riječi, uopći ne bismo slušali. Hvala vam lijepa.
Hvala vam, kolega Beljak. Malo ste smirili strasti. Idemo sada još jedan zahtjeva za stankom, kolega Radin, izvolite.
Hvala lijepa. Nemojte se ništa bojati, ja ću samo tražiti stanku za razmišljanje. Mi iz kluba nacionalnih manjina želimo tražiti 10 minuta stanke da bi razmislili o jednoj o vrlo, ja bi rekao trivijalnoj činjenici a to je da za dvotrećinsku većinu trebaju glasovi koalicije i trebaju glasovati ljevice. A koliko sam ja shvatio, Most se ne slaže niti sa koalicijom niti sa ljevicom. I kako je moguće onda da dvotrećinskom većinom Most očekuje da će se ovdje donositi pravilni zaključci? To je jedno pitanje koje si mi postavljamo i uz poziv na cijepljenje i to na treće cijepljenje, dva cijepljenja nisu ni dovoljna, ja bi vas sve lijepo pozdravio i želio puno zdravlja.
Hvala kolegi Radinu. Sa godinama dolazi i mudrost, jel tako? [[Upadica sa strane]] Ne, ne možete više govoriti. Idemo sada na izjašnjavanje o amandmanima koje smo proveli ranije na sjednici, dakle glasovat ćemo o onim amandmanima koje predlagatelj ne prihvaća. Prvi amandman zastupnika Brumnića Vlada ne prihvaća. Tko je za? Tko je suzdržan? I tko je protiv? Amandman nije dobio potreban broj glasova. Drugi amandman Kluba zastupnika Fokusa i nezaviisnih zastupnika Vlada ne prihvaća. Tko je za? Tko je suzdržan? I tko je protiv? Niti ovaj amandman nije dobio potreban glasova. 3. amandman Kluba zastupnika SDP-a, Vlada ne prihvaća. Tko je za? Tko je suzdržan? I tko je protiv? Nije dobio potreban broj glasova. 4. amandman Kluba zastupnika SDP-a, Vlada ne prihvaća. Tko je za? Tko je suzdržan? I tko je protiv? Nije dobio potreban broj glasova. Amandman br. 5 zastupnice Katarine Peović, Vlada ne prihvaća. Tko je za? Tko je suzdržan? I tko je protiv? Nije dobio potreban broj glasova. 6. amandman Kluba zastupnika Centra i GLAS-a, Vlada ne prihvaća. Tko je za? Tko je suzdržan? I tko je protiv? Nije dobio potreban broj glasova. Prije odlučivanja o zakonu, glasovat ćemo o 2 prijedloga zaključka. Prvi je prijedlog Kluba zastupnika SDP-a koji predlaže Saboru donošenje zaključka koji glasi: Temeljem čl. 17 Ustava RH predmetni zakon o izmjenama i dopunama Zakona o zaštiti pučanstva od zaraznih bolesti, P.Z. br. 230 potrebno je donijeti dvotrećinskom većinom svih zastupnika. Što trebate, kolega Bauk?
Gospodine predsjedniče…
Ne, ne, ne, ne, ne, ne može, ne, ne, ne može. To nije u skladu s Poslovnikom, kolega Bauk [[Upadica: Molim vas da …]] Molim vas, sjednite.
… date opomenu potpredsjedniku Sabora Anti Sanaderu koji mi je jučer rekao da ću moći na plenarnoj sjednici moći obrazložiti naš zaključak.
Ali potrošili ste stanku. Pa to, nemojte bi, nemojte finte činiti, ajde.
Pa nisam, ja bi to jučer obrazložio jer je jučer tu bio ... [[Govornici govore istovremeno, ne razumije se.]]
Nemojmo, nemojmo, vi dobro poznajete Poslovnik, znadete da ne možete. Dakle, dajem na glasovanje prijedlog zaključka Kluba zastupnika SDP-a koji Vlada ne prihvaća. Tko je za? Tko je suzdržan? I tko je protiv? Amandman nije dobio potreban, odnosno zaključak nije dobio potreban broj glasova pa nije donesen. Drugi zaključak je onaj Kluba zastupnika zeleno-lijevog bloka koji predlaže Saboru donošenje zaključka koji glasi: Dugotrajnost pandemije Covid-19, kao i njene duboke zdravstvene, ekonomske, društvene i pravne posljedice, odgovaraju definiciji izvanrednog stanja uzrokovanog prirodnom nepogodom na način na koji je to definirano čl. 17 Ustava RH. Iz tog razloga se odluke, uključujući i zakonske odredbe kojima se ozbiljno ograničavaju ljudska prava i slobode zajamčene Ustavom, a koje se donose zbog provedbe epidemioloških i drugih mjera, kojima se suzbija pandemija Covid-19 donose dvotrećinskom većinom na način kako je to definirano čl. 17 Ustava. Dajem na glasovanje prijedlog zaključka Kluba zastupnika zeleno-lijevog bloka koji Vlada ne prihvaća. Tko je za? Tko je suzdržan? I tko je protiv? Zaključak nije dobio potreban broj glasova, 35 bilo je za, 74 bilo je protiv. Prije nego prijeđemo na glasovanje, javio se kolega Bauk za povredu Poslovnika, izvolite.
Zahvaljujem g. potpredsjedniče. Smatram da je došlo do povrede čl. 253 st. 10 Poslovnika HS-a koji predviđa da će se dvotrećinskom većinom glasova svih zastupnika Sabor donositi zakone sukladno čl. 17 st. 1 Ustava. Kako mi smatramo da je ovaj Zakon temeljem treba biti donesen temeljem čl. 17 st. 1 Ustava RH, smatramo da će doći do povrede Poslovnika, ako to ne najavite prije glasanja.
Kolega Bauk, ne slažem se s time. Vi se možete obratiti Odboru za Ustav, Poslovnik i politički sustav, no vaša intervencija nije takve prirode pa nećete dobiti, naravno, opomenu, ovo je legitiman zahtjev.
Zahvaljujem g. predsjedniče, obratit ću se, najavljujem da ću se obratiti Odboru za Ustav, Poslovnik i politički sustav, tako da kolege, nemojte još ići doma.
Kolegice Raukar-Gamulin, izvolite. Povreda Poslovnika.
Povreda Poslovnika, čl. 253 st. 10. Obratit ćemo se Odboru za Ustav budući da smatramo da je bitno povrijeđen Poslovnik koji određuje u ovoj situaciji dvotrećinsku većinu za izglasavanje.
Isti odgovor kao kolegi Bauku, dakle možete se obratiti Odboru. Izvolite, kolega Bačić, imate i vi povredu Poslovnika.
Zahvaljujem g. predsjedniče. Kolega Bauk je povrijedio čl. 238 Poslovnika. Naime, legitiman je zahtjev oporbe u HS-u da se ovaj Zakon donosi dvotrećinskom većinom temeljem čl. 17 Ustava. Jednako kao što je i legitiman zahtjev vladajuće većine da temeljem čl. 16 Ustava RH ograničava pojedina ljudska prava i slobode, kad je u pitanju zaštita zdravlja naših građana. O tome se očitovao Ustavni sud i ovakav način postupanja HS-a [[Upadica: Kolega Bačić.]] apsolutno u skladu sa Ustavom.
Dobivate opomenu. Vi ste replicirali, ovo nije bila nikakva povreda Poslovnika od strane kolege Bauka. Javlja se i kolega Hajduković, isto tako, povreda Poslovnika, izvolite.
Hvala lijepo g. predsjedniče. Ja se pridružujem kolegicama i kolegama koji kažu da je povrijeđen Poslovnik, u tome da smo trebali glasati dvotrećinskom većinom i najavljujem jer, moram to najaviti da ćemo se također, obratiti Odboru za Ustav.
U redu. Imate na to pravo. No, sada dajem na glasovanje Konačni prijedlog zakona o izmjenama i dopunama Zakona o zaštiti pučanstva od zaraznih bolesti. Naglašavam da je za donošenje ovog zakona potrebna natpolovična većina ukupnog broja zastupnika 76.
Alo predsjedniče.
Nemate pravo govora više.
Može li poimenično što ste rekli?
Tko je za?
A poimenično se stavi, nek se zna.
Ne, imat ćete evidenciju i bit će jasno tko je kako glasovao. Tko je za ovaj prijedlog zakona? Tko je suzdržan? I tko je protiv? Utvrđujem da je glasovalo 104 zastupnice i zastupnika, 77 za i 27 protiv, te je tako donesen Zakon o izmjenama i dopunama Zakona o zaštiti pučanstva od zaraznih bolesti. Prijedlog Zakona o izdavanju pokrivenih obveznica i javnom nadzoru pokrivenih obveznica, prvo čitanje, P.Z.E. br. 217. Predlagatelj je Vlada RH, rasprava je zaključena. Sukladno prijedlogu saborskih radnih tijela dajem na glasovanje slijedeći zaključak: 1. Prihvaća se prijedlog Zakona o izdavanju pokrivenih obveznica i javnom nadzoru pokrivenih obveznica i 1. Sve primjedbe i prijedlozi dostavit će se predlagatelju da ih razmotri prilikom utvrđivanja teksta konačnog prijedloga zakona. Tko je za? Tko je suzdržan? I tko je protiv? Glasovalo je 112 zastupnica i zastupnika, 90 za, 22 suzdržana i donesen je zaključak kako su ga predložila saborska radna tijela.
Idemo dalje sada, pod a) Prijedlog Odluke o razrješenju dijela članova Nadzornog odbora Hrvatske radiotelevizije i pod b) Prijedlog Odluke o imenovanju dijela članova Nadzornog odbora Hrvatske radiotelevizije. Predlagatelj akta je Odbor za informiranje, informatizaciju i medije. Rasprava je zaključena. Naglašavam da Hrvatski sabor na temelju Članka 22. stavka 1. Zakona o Hrvatskoj radioteleviziji imenuje i razrješava članove nadzornog odbora većinom glasova svih zastupnika, dakle 76. Prvo, dajem na glasovanje Prijedlog Odluke o razrješenju dijela članova Nadzornog odbora Hrvatske radiotelevizije. Tko je za? Tko je suzdržan? I tko je protiv? Jednoglasno 114 glasova za donešena je odluka kako je predložio Odbor za informiranje, informatizaciju i medije. I drugo, dajem na glasovanje Prijedlog Odluke o imenovanju dijela članova Nadzornog odbora Hrvatske radiotelevizije. Tko je za? Tko je suzdržan? I tko je protiv? Glasovalo je 116 zastupnica i zastupnika, 77 za, 39 protiv pa je donesena odluka kako je predložio Odbor za informiranje, informatizaciju i medije.
I zadnje, izbor, imenovanje i razrješenja, predlagatelj je Odbor za izbor, imenovanje i upravne poslove. Rasprava je zaključena. Predlažem ako ste suglasni da objedinjeno glasujemo o 5 predloženih odluka. Ima li tko protiv eventualno? Ne. Onda daje na glasovanje prijedlog 5 odluka kako ih je predložio Odbor za izbor, imenovanje i upravne poslove. Tko je za? Tko je suzdržan? I tko je protiv? Utvrđujem da je jednoglasno sa 115 za, da su potvrđene odluke kako nam je predložio nadležni saborski odbor. Poštovane kolegice i kolege došli smo do kraja ove 9. sjednice. Hvala svima. Želim vam sretne i blagoslovljene božićne blagdane, sretnu Novu godinu, želim vam da ih provedete u miru, da vam bude dobro, da budete zdravi i u ime svih vas i našim građanima, svim Hrvaticama i Hrvatima širom svijeta želim da Božić, Novu godinu provedu u miru, blagostanju i zdravlju. Pozdrav svima. [[Pljesak.]] SJEDNICA ZAVRŠENA U 12,13 SATI. Prijedlog odluke o razrješenju i izboru potpredsjednika HS-a, predlagatelj je Klub zastupnika socijaldemokrata, rasprava je zaključena. Dajem na glasovanje prijedlog odluke „1. Razrješuje se g. Miroslav Škoro s dužnosti potpredsjednika HS-a i 2. Imenuje se g. Davorko Vidović na dužnost potpredsjednika HS-a“. Tko je za? Tko je suzdržan? I tko je protiv? Utvrđujem da je glasovalo 115 zastupnica i zastupnika, 114 je bilo za i 1 suzdržani i u ime svih zastupnica i zastupnika čestitao bih kolegi Davorku Vidoviću na izboru za potpredsjednika HS-a, želim mu puno uspjeha. [[Pljesak]] Kolega Bauk danas ste dobro raspoloženi, šteta da vas ne mogu čuti i naši gledatelji ne, ne mogu vas to nažalost dozvoliti.